url: =Marn (Photo) ~ Peter Suumpi :: ZOMI DAILY\nposted on 28 December 2014 at 1:06 pm Lomkholna: Article, PeterSuumpi\nAlex pen aminthang journalist khat ahihi. Africa lopate (ahk) Amazon gammangtu lak sung ah pai in Discover channel aa ding thu avakan ding cih pen Alex ii alianpen ah lungtup ahilam azi ahi Julie in thei hi. Tua ahiman in naupangthum ii nu ahi Julie in ahun tampi te a innkuanpihte aa ding in zang hi. Atate pattah in innvai lovai zong avankawm in apasal Alex ii nasepna te daitak in tha apia hi.\nAmau ii kitenzawh uh kum 10 acinna pawi ong tung dektak ciang in Alex in ama zaih marnte lahkhiatna khat nei hi. Mite lamdang sakpi pen in omdan atuamtuam tawh nungzang marn veve ahihi. Tua marnte pen atut laitak, adin laitak, anasep laitak, atawl ngak laitak cihdan khawng zong om hi. Tua marnte pen post modern pilna zangin akibawl tawh kibang hi. Marn sung aa mipen Julie ahihi. Tua te pen abeisa kum 12 hun akimuh tuung lai pan tu kikal aa azaih Julie ii nungzang marnte ahihi.\nAkimuh tuung lai un Julie pen asam san hi. Cuba tuipi gei ah nitum en in ading hi. Anung zangin mite mitla in mite lunglut sak hi.\nAkingaih zawh uh kum 2 acin lai in Alex in Interview khat ah thuthang valakna hangin Julie ii suahni mangngilh hi. Julie lungkimlo in akinial khit uh teh Julie tua akinialna niangtuisai sungpan paikhia hi. Kawngkhak gei atun ciangin Julie in khedap tulsang bulh ahiman in akawng kihei geihgeih hi. Tu laitak in Alex in amarn zaihna amanlang in mek in marn azaih hi. It te mai ah lungtom in nuakin apai numei khat ii lim le mel pen tua nungzang marn sung ah kilang sak zo hi.\nTacil apai lai in Julie in asamtom met hi. Hong suak ding naungek aa ding naupang vanzatte lei in naupang van kizuakna sai ah naupang puante avelvel hi. Gaipuan tawh ading linlen Julie pen tuikoihna pipa bung tawh kibang hi. Ahihang tua pipa bung tawh akibang nungzang in adai hithiat na khat ii hoihna te kilang khia sak hi.\nNausuah khitteh Julie ii nungzang pen nupi khat ii tate a itna le angaihna te kilang sak hi. Alukun in apum awn in atano hoihtak tawi in anawi apai hi. Atapa a angsung ah tawi in lungkimtak in a en hi.\nAta sang akah hun hong tun ciangin Julie in nitak nitum ma in innkongkhak mai ah ding in atapa aciah ding angak hi. Sang pan hong ciah amuh ciangin akhut tegel zaak in atapa a angkawi hi.\nPaak huansung ah Julie in asamte lomhen in paak atuang bialbual puan asilh hi. Agei ah apalh lihleh lingpaak kung khat a om hi. Atal ah asam pawl khat kia suk hi. Tua pen aman paakte kem in akhoina lim akilang sak ahihi.\nNitak lam ciangin Julie in angdal adal hi. Agei ah moh emna set pan moh emsa asa lia pongmoh pawl khat om hi. Hi pen anbuuk sungah Julie in nitak an ding abawl laitak nungzang lim ahihi.\nMarn khat pen agol in bawl in akilatna munkhat ah akoih hi. Tua marn pen guahzuk nikhat aa naupangte sangpai gai khin, hun awng angah laitak in Julie in laibu khat tawi in tawlet gei ah atut laitak marn ahihi. Akha akhut tawh dom in apualam aen hi. Akim apan teng pen meikhu mel hi in Julie ii ngawng pen kilang takin kidot dingdiang ahiman in tua in zong in ahoihna khat hong kilangsak hi.\nHih marnte etna hangin innkuan lutang pa khat ii muhna le numei khat ii khantoh kikhelna te kimu thei hi. Zi in apasal nungah daitak in tha apiak mah bangin pasal in zong azi nung pan in daitak in don veve hi. A marnzaihna tawh azi ii kihelna te ciamteh zo hi. Azi ii hoih laitak hunte marn zaihin ciamteh hi. Alex in hibang aa marn lahna abawlna pan hithute Julie in thei pan hi. Kum tampi sungin alex in Julie tung ah amanpha mahmah itna te apia hi.\nAma ii nungzang marn te bang hangin zaih sese nahiam ci in Julie in adot ciangin Alex in …\n“Akipat cil lam inbel marnzaih pilna siksan in nungzang marn zaihpen pilna pa mahmah hi. Hoih zong sa ing. Ih kiteen khit nikhat anbuuk sungah nitak anding nabawl laitak in na samte na nungah ahi thei bangin na hen hi. Na nungzangte zen diikdeek in nang kong etciang in ahoih mahmah Greek te tonu khat tawh kibang teh. Tua ni pen anbuuk sungah nai 1 sung kim nasep na buai hi. Innkuan khat aa ding thu neuneu te ah hizah in akin ding in cikmah in kong ngahsun kha ngei kei hi. Tua bang aa na nasepna in ka awmsung hong lokzo hi. Hibang dan innkuan nuntakna in numei khat pen numei khat bang in hong khangkhia in apicing sak zong himai in um ing.”\nHun le nite, khua hun le kumte in numei khat ii hoihna alak theih hangin hibang aa na neu nono te thupit bawlin akin veve tua numei ii itna le hoihna te selzo lo ding hi. Hibang hoihna te in apasal, atate ii lungtang sung alawkzawh ding bek thamlo in mikhempeuh ii lungtang zong lok zo hi.\nSource: Yan Ping (2012. No 11, Reader Sen magazine)\nPrevious: Mitmuh tawh khentat pah kei in! ~ Nk Khanno\nNext: Mi 161 atuang AirAsia vanleng khat mangcip leuleu


timestamp: atn

url: =Zaanni suun 12 kiim-in Melbourne Khuapi huam, Sunshine khuatual-a ateeng Zotungte kum 30 pasal khat-in ama' teenna inn mahmah-ah kisuklupna nei-a, palikte-in aluang tungtaang aveelcian, akancian laaitak ahihi.\nAthu kizaakna ciang-ah, amah-pen lungkham kisa-a zudawn theizeel hi-in, zaanhal nitaak-in tam dawn mahmah cihthu alawmte' kiang pan-in kiza ci-in Pa NaaMung' tungpan-in thu kiza-hi.\nZu-pen -ol tawh akhawl, akuangthei daat namkigawm (compound ၿဒပ်ပေါင်း) hi-a, ataangpi formula-pen CnH2n+1OH ahihi. Mihing pumpi sung-ah akisam zahvaal daat aluut ciang-in adiak-in akhu nam leh akuangthei acid nam kithuahte aluut ciang-in adiak-in khuak sung-a naseem ahi mit-tawh muhzawhloh neuron billion 100 kiim agamtaang ziahziahte' sung pan-in honpi khat si sak, that ahihkeileh ihmu sak ahihman-in ngaihsutna damdam-in kiam, lungduaina, thukhualna, khingkhaina, cihte theihloh kaal-in kiamkiam-a, aveite-in akiamlam theilo uhhi. Tangkaap (direct)-a asukkhaak-pen tua akuangthei daat-in pumpi sung-ah tui aniim kelhkelh bek-tawh acidamthei sinn (liver), tuap (lung) cihte' tung-a tuipaai kilhkelhteng huupkang ahihman-in sawtlo-in tuap leh sinn-in apaai/aneih ding zah tui nei nawnlo ahihman-in anasep athasaan zahding azah nih/thum/lii cihbang-in thasaan ahihman-in tuap leh sinn dammawhna lianpi lawh-a, atawpna-ah sinn bawk, meima, damdam-in beibei (banghanghiam cihleh tui-tawh akilamh-hi), tuap-zong tuabangmah-in pumpi kisiatna lianpi lawh-hi.\nKhua lamsang-ah, zu atam ziak-in neuron te-in anasep zahding aseploh man-in adiak lungkiatna, lungkhamna, sinkhamna, sintawlna ziak-a zu adawn mi-in lungsim noptuamna ngah-tuam peuhmah lo-a, zu sung-a daatkhu ziak-in bangmah theilo milmel-a a-omsung alungnuam kisa-kha hizaw uhhi. Tua thamlo-in, zu-in lungnopna apiakloh baan-ah, neuron te hemhem/beibei ahihman-in sintawlna tung-a dozawhna leh thuaksiamna bei seemseem-in atawpna-ah kisuklupna (suicide) ciangdong hongtun thei-hi.\nZomi khangnote-in naakpi-in I-ciin siam ding-a ka' lunggulh mahmah thu-in;\nZu-pen lungnopna hong guanthei sil hilo-a, tua zu sung-a akuangthei gas leh acid khute' ziak-in khuak hong hul/kaangdeeu ahihman bek-a aki-am milmel hi-a, tua I' ap milmel hunsung neuron bangzah sia/si cihte naakpi-a theihhuai leh phawk-huai, kidop-huai ahihlam phawkding naakpi-in ka' lunggulh-hi. Wine hitaleh beer hitaleh alcohol akici akuangthei daat leh gas akihel vive hi-a, khuak azo mahmah guu vive ahihi. Tua hi-a, zu-in adiak-in Zomi khangno khanghaam kuamah deidan lo-in hong suksiatna tampi takmah tuakkha khinzo I-hihman-in kidop-huai mahmah-hi.\nI' suutzeel mahbang-in Zomi sung-ah unau, lawmta, beh-khat phung-khat nangawn kithahna dong-a khutkhialhna hong lawhtaaksak-pen atamzaw zu ahihi. Zu-in nulehpa' maai-ah hong kitom ngam sak-a, gen ngamlohding thute, sep ngamlohding nate hong gensak, hong seemsak tawntung-hi. Alungdamhuai thu khat-ah, Melbourne-a Zomite' lak-ah zu-tawh abuai kuamah kiza khalo ahihman-in angtang hang!\nBangbang ahizong-in zu-in I' tu I' tate hong guuksak loh nading naakpi-in mapang ciatni!


url: =Malaysia Refugee te lakah TB natna tampi kimu ahih manin ki lunghimawh :: ZOMI DAILY\nposted on 31 May 2017 at 10:39 am Lomkholna: Health, Malaysia, News, Sawltak, World\nMalaysia gamsung ah akimukhia TB (Tuberculosis) natna khempeuh ii 20% pen gamdangmi Foreigners te tungpan aki mukhia cimawk hi. Adiakdiak in Malaysia gamsung aom Refugee gambel te sungah TB natna pen tampitak ki mukhiamawk ahih manin, gammi te lunghimawh (gimneih cihtheih) mahmah uh cih MMOnline in genkhia hi.\nInstitute of Respiratory Medicine senior respiratory consultant Prof Datuk Dr Abdul Razak Mutallif in agenkhiatna ah Malaysia gamsung ah Refugee atamzaw pen inndeineu sungkhatah aki hencipgawp uh ahihi.\nAdiakdiak in Myanmar pen Asia gamsung ah TB natna atammahmah gamkhat hi a, hih Malaysia gamsung honglut Myanmar gammi te lakahzong TB natna aneipen tammahmah hi ci’n genkhia hi.\nAdiakdiak in Refugee te Malaysia gamsung honglut uhciangin TB natna aneihleh neihlohpen Medical Checks cihbang peuhmah omlo ahih manin, TB natna anei mimal bangzahpha cih genkhiatding pen hamsa mahmah hi ci’n Dr Abdul Razak in genkhia hi.\nMalaysia gamsung ah Refugee akigawm in mi 160,000 bang omding hi ci’n Malaysia Home Ministry in pulakkhia uh a, tualak ah Rohingya te tampending kici hi.\nRefugee te lakah TB natna khatin angahkhit ciangin adangkhat akilawhding pen baihmahmah hi. Inndeineu sungkhatah alomlom in kihengawp in aki omkhawm himawk ahih manin, natna khatpeuhpeuh aom ciangin kilawhbaih mahmah hi.\nTB pen akhangtosa gamte ah akilau mahmah natna khat ahihi. AIDS, HIV cih natna aneite pen phamawh kisalozaw in, TB natna aneite ahihleh adamsiang sitsetloh in gamdang kipuak ngeilo hi.\nRelated: Khasiat huai huhding neilo km12 gamla azi luanghawm tangpuak India pa\nTB natna akilawhna pen ihki kepsiamlohman leh ihki imcipman peuhzong hitheimawk hi. Pawlkhat TB natna aneite’n a innsaappih te gennuamlo, imcip ahih manin tuapan in adangkhat kilawhtoto theihi. TB natna pen kilawhbaih mahmahmawk ahih manin, na innsaap pihte acidamdam mah uhhiam cihzong ngaihsut huaimawk hi. ZD Sawltak #zomidaily\nPrevious: Kuala Lumpur khuasung aom Mid Valley Megamall ah meikang\nNext: Singapore Porridge zuakna ah akitomgawp te lakah mi 3 kimankhin


url: =Zotaang bang nadamhiam (1) ~ Khaineu Hatlangh :: ZOMI DAILY\nZotaang bang nadamhiam (1) ~ Khaineu Hatlangh\nposted on 1 October 2016 at 7:23 am UTC+9:30 Lomkholna: Article, KhaineuHatlangh\nIt luat Deihno aw, Zotaang bang na dam hiam aw…. Mual nihthum in hong hal, singdang gamvangla om mubang kong ngaih vang ngaihno aw, lailung ka zuan luat man in ka banzaal zuun thelnah neuno na siang ah va bang hong lengsak ing. Nang aa ding in lenheisa bang a paal kei zong lungsiit lo luainau bang na san sak in.\nDeihno aw, tungsolkha leh buh-alsi hong taan ciang nang tawh nun nuam sa bang len khop lai hunnuam te lailung ah na sialsial ing. Na hei nua ciang ah lenpih gual te nunnuam khawlkhawm ka muh ciang, nuihciam leel nau bang ki nohlai ngai mah sing ee… nang lung lai ah nong sial zen tam.?? Tongciam phubang kho sak ni maw….\nNgaih aw, nang na heina singdanggam siamsin saumang nuam ah zotawi siamsin momno na pawlcing uh hiam? A nuamgawp lel hiam? Bang ci laisin a haksat tuak hiam? Pianna vangkhua pan nang Spicer kah masa pen na hih manin aangtan huai ong sa mahmah ing. Ih khua nungak tangval ten zong ong eeng thei mahmah uh hi.\nIh pianna khua a puah, a zuun, a tawisang ding nahih manin na hihtheih zah leh na siamtawp in ong han ciam mahmah in maw. Kei bel ka lenna vangkhua ah kawlhei liangvat in zingvai na hawm zel ing. Ih khua nuntak haksa mahmah ta aa laitan neih loh tawh hi thei nawnlo a hih manin sangsawn nelkai na khuk dong ong hanciam in maw.\nDeih aw, kaal ah sinthu za in tam zong sanlai pello tongciam sinthu khuam bang kho sak den ni. Gual nihthum in tong hong lel zong sing bang huang lo aw san neem aw. Tuun Zua lung awi nih gel iit na kaitui bang tung sak ni ee ngaih.\nNih gel tui bang gawm ding hai bang ngak la’ng eee…tup tui bang tung aa vai bang nong ciah ciang pianna Tuunnu Zogam gia bang zuun khawm ding Tuun leh Zua, Lia leh Taang te’n hai bang ong ngak ung eeeeeeee… Ciampeel lo itna tawh, Deih Lian (Khaineu Hatlangh)\nPrevious: Zomi Numei le Hangsanna: Numeite’ hangsanna in banghiam? ~ Khup Suan Pau\nNext: ZAM Thupuak :: 02 October 2016\nUS Airstrikes te’n Iraq gamsung ah ISIS migilo mi 250 kaplum\nA theihhuai Syria buaina kipatna bulpi leh Middle-East sunga US te ngian ~ Thang Khan Lian\nVondeih Kep Ding – 61 (Pau Khan Kap)


url: =· US leh apawlte in Syria gam sung a om IS migilo te sum naakpi khat ahi Deir al-Zour khuapi kiang a om Sathau khukpi September 24-25 nizan in sim uha, IS gaalkaap 14 athah ban vuah nautaangmi 5 zong that khialkha uhhi. Tuzan peen US leh apawlten Syria gamsung a om IS ado uh azanthumna ahihman in US, Saudi leh AUE gaalvanleeng tengbek kuan uha adang Arab gam 3 te offday pia uhhi. Tuzan a Sathau khuk asimna pan un IS ten nikhat $2million ta ngah in tuatawh akipeipei ci uhhi. US President Obama zong nuamlua mahmah ahihman in aomna munpan khutbetna tawh namuak ziahziah hi. Septemb 24 ni French gammi khat Algeria gam ah IS tawh kinahvawh migilo ten angawntan uh ahihman French te Iraq gamsung a om IS te komau buplaak nung ci uha, September 25, 2014 ni in alipkhap huaidiak in bomb khiat ciatciat uhhi. Dutch gamte in zong gavanleeng F-16 namte 6 Syria gam ah IS doding in paisakding September 24 ni in kithukim uha, September 25, 2014 ni in kuankhia sak ta uhh. Leitung gam 40 vaal in kozong ut ci in kituh ziahziah uh ahihman in US ten kuama sak leeng hoihding ci in kisel phangphang liang uhhi.\n· Paraguay gam khunglam a om River Paraguay tung ah lungnuam khualzin Brazil mi 16 pua in Temvaw naseem 11 anei tembaw khat September 25, 2014 ni in kibung dihdih a mi 14 cidam in kihonkhia zo a mi 10 kiim mangthang laai ci in Paraguay kumpi thunei te in genkhia uhhi.\n· IS migilo te khahkhiat ngawngtan na Video sung ah Jihadi akici pa peen kualianhi a koi ah oma koigammi koigam pan ongkipan cih abeh aphung ami amin kiciantak in kithei khinta a FBI leh leitung gamtuamtuam thukan kipawlkhaw in tawlmeek ding ahanciam laaitak hi ci in UK Foreign Minister Phillip Hammond in September 25, 2014 ni in genkhia hi.\nCipak leuleu ni ei


url: =A zungkha thei zongsakna hoih lote ~ Khat Thang :: ZOMI DAILY\nposted on 29 October 2014 at 10:26 am Lomkholna: Article, Khatthang\nKhat vei, Naupangte kikepna aminthang SangInn khatah naupang numeino khat lai khak khat tawi-in Siapipa kiangah hong pai hi. Alai sungah, “Siapipa aw, ka tanu in ahoih lo zongsatna pawl khat nei hi. Ka tanu mahmah in ahoih loh lam thei gigu-in kikhel zo lo mawk hi. Bangmah kigen thei lo ahih manin hong huh in Sia aw” cih lai khak ahi hi.\nSiapa in zong lai asim khitteh balkek in paii hi. Kum 12 khawng apha ding tua numei nonu samin Inn nung paak-huan sungah paipih hi. Siapa in amasa penin lopa kung khat kawkin numei nonu bot sak hi. Naupang nonu zong bangmah gen het lo-in akhutme nih tawh manin zung bot ziau hi.\nTua khitteh paak kungno khat kawk leuleu in bot sak aa, numei nonu in zong akhut lang khat tawh manin hong bot ziau hi.\nSiapa in amai lamah tawm vei paipihin, sawl bawk khat bot dingin sawl leuleu hi. Numei nonu zong sawlbawk akhut nih tawh manin atha neih zatin hong dok hi, thum vei phet mah deihtak thasanin hong hanciam leh bot zo petpet sam hi.\nSiapa in paak-huan kiu khatah singkungpi khat kiang paipih leuleuin “hih singkung bot dih ou tun?” ci-in sawl hi. Numeino in zong alu pei kawmin, “Sia aw, hi thei peuhmah lo ding hi, bot zo kei ning” ci hi.\nSiapa in “Ium! Ngeina hoih lo, zongsatna hoih lo kicite zong tua bang mah hi, asuk luatma, aneu lai-in kibot khia zo, kipuahpha zo bek hi. Tua mah bangin, na gamtat hoih lo zongsakna, na ngeina hoih lo lungsim puakte na theih phetin na bot khiat pahpah ding kisam hi. Tua hikei leh, singkungpi agolsa na bot zawh nawn loh mah bangin na nuntakna khel zo lo ding hi teh” ci-in thu gen pih hi.\nNaupangnu zong lungsim sungah thumaan thutak hong mankhia thei in, a Nu kiangah hong ciah vingveng hi. Nipi kal nih sung khawng khitteh, Siapa kiangah laikhak khat hong tungin, laikhak sungah naupang khutlam tawh kigelh laigual khat ki-at hi. “Siapipa aw ken lopa kungno azung panin bot khia zo khin ta ing” cih ahi hi. Siapa in kua laikhak hiding cih thei ahih manin lungdamna tawh nuih mai hiuhiau-in hong om hi.\nTu ni Zomite dinmun kei akipan, I nuntakna sungah ngeina hoih lo, zongsatna hoih lo, lungsim puak hoih lo honpi khat kiom mawk hi. Neulai-a kibot khia kha lo zongsakna hoih lote tawh kidim I hih manin, minam sung puahhak zuanhak lua peuhmah dinmun I hizen hi. Ei-te tha tawh I khel zawh loh hoih lohnate Pasian tung ap-in athahat Pasian in hong zunglot khiat sak ding bek mah I ngak kul ta hi. Naupangnu bot zawh loh singkungpi abot zo ding pen set (engine) zaitha om lai sam ding hi. Ei le ei kipuah zawh loh, kilaih zawh loh hong puah hong zuunkik ding Pasian tha bek mah I muang hi.\nI minam khangnote sungah tua bang zongsakna ginalote Upate in I vawh khak loh ding, I ta I naute sungah tua bang aom khak leh I theih phet mahin I khel sak zawh ding hanciam leng asawt het lo khang khat sung bangin I minam kipuah, kizuankik zong dingin umna le lametna ka nei hi.\nA nungta Pasian in I minam, I khualetui, Innkuan sung le mimal khat ciat athakin ama hoihnate tawh hong puahphat ding I lunggulh hi. A kikheng zo ding zongsakna omte khel zawh sawm in, eite tha-a khel zawh loh ding zongsatna hoih lote Pasian ap-in, kipuah phat zawh dingin Pasian in thupha hong pia ciat ta hen. Amen. Khat Thang\nPrevious: A Lungdamthei Minam\nNext: Tulaai leitung Thuthang Tuamtuam Updates October 28, 2014


url: =ZAM Thupuak :: 03 January 2016 :: ZOMI DAILY\nposted on 2 January 2016 at 11:16 am Lomkholna: News, Newsletter, Refugee, ZAM, Zomi\nKumthak Thupha :: Kumlui 2015 hong beita in kumthak 2016 hong tungta hi. Kumlui sungah i khasiatna, i tatkhialhna, i khutkhialhna, i guallehna, i lawhsapna, i dah i kahna khempeuh mangpha khak in, hong gualzawhpih Pasian tungah lungdam i koh ding mangngilh kei ni. Kumlui sungah hamsatna tampi kawmkal ah kumthak a mukik thei dingin na nuntakna hong hawisak ih biak Pasian in nang tungah lametna nei a, nang adingin geelna vailian tampi nei hi.\nTua ahih manin laulo in mainawt in la, na mai hong khak a om ciangin lungkia in nungkik pah kei in. Nang ading geelna tampi tawh na nuntakna hong hawisak lai Pasian in nang hong nusia ngeilo ding a, amah muangin kalsuan peuh le cin nang tawh kigamla ngeilo ding hi. 2016 sung thupha i ngah theihna dingin ka innkuanpihte in, ka khua kipawlna in, ka pawlpi in, ka minam kipawlna in kei ading bang hong sepsak thei ding cih lamenlo zaw in, KEN ka innkuanpihte ading, ka khua kipawlna ading, ka pawlpi ading, ka minam kipawlna ading bang sem thei ding/huh thei ding ka hiam cih ngaihsun zaw ni.\n2016 kum pen nang adingin a kikhak kongpite a kihon kum, thupha ngah kum, daupai kum, cidam kum, lawhcin kum leh thusia lasia te’n hong nungzuih nawn loh kum hita henla, Pasian ading leh minam adingin nasep ngei loh nalianpite nasep kum hong hi ta hen!\nUNHCR in Malaysia kumpite huhna kisam :: UNHCR in Refugee te haksatna a nawk khiat theihna dingin Malaysia kumpite huhna kisam pha mahmah hi. A beisa hunte ah Malaysia kumpi in gunkuang tawh amau gam zuan a gaaltai Rohingya te honpi khat na lehhawl kik uh hi. 1951 kum a refugee vaitawh UN khawmpi ah Malaysia in min na thuh nuam lo uh in, 1967 kum ciangin 1952 kum UN khawmpi sunga thu kikhentatsa Update kikna ah zong Malaysia in min na thuh nuam tuan lo uh hi. Hih thu hangin Malaysia kumpi in mi tuamtuam tung panin dotna tampi ngah himah taleh amau gamsunga om Refugee te ompak theihna ding munlehmual na pia in, hoih tak na kem veve uh cih ding hi.\nOctober (2015) khabei ciangciangah Refugee leh Asylum-seeker bekbek pen 154,220 na om uh a, tua teng sungpan 142,550 pen Kawlgam pan ahi uh hi. 57% pasal hi in, 33,870 pen kum cingh nailo vive hi cih thu UNHCR in pulaak khia hi.\nMalaysia sunga om Refugee leh Asylum-seeker te kibehlap denna hangin Malaysia kumpi in hong bangci huh thei ding hiam cih thu pen UNHCR te lungkhamnapi hi in, makaipipa Richard Towle in a genna ah “A beisa hunte ah kumpi lian in ong huh loh uh hangin ahiang tuamtuam leh NGOs te in panpihna hong pia uh hi. Ahi zongin Refugee kibehlap semsem ahihman in kumpi in a sangzaw huhna hong piak ding kilunggulh mahmah hi.\nKumpi in Refugee te tungah nasep theihna khuan hong pia in hileh tulaitak a Refugee te haksatna tampi kikhiam zo ding hi. Tua hileh Malaysia sungah zong a piang thei zelzel buaina cihte tampi tak phatuam ding hi. Kumpi in nasep khuan a piak noplohna hangin Refugee ten sumlehpai haksatna nei uh a, nuntakna baih lo ahihmanin buaina a piang thei zelzel ahihi. Nasem sunsunte zong kumpi theihpihna lo tawh nasem suak uh ahihmanin khasum a tawm banah nasepna Boss ten set zat in zangh mawk uh hi” ci hi.\nMalasyia kumpi in Refugee vaipen vangik khat in ngaihsun uh a, hoihtaka panpih ding ut pha lo uh hi. Hih thu tawh kisaiin Richard Towle in a genna ah “A hitazongin hih refugee te omsuak theihna ding munlehgam ka muhsak mateng uh lungduai takin hehpihna lungsim tawh nong na kepsak tentan lai dih un” ci hi. Malaysia kumpi in refugee teng ciahkik sak ding vai gen thei zel hi. Tua tawh kisai Richard Towle genna ah “Refugee te lunggulh lian pen in amau gam leh leitangah ciahkik ding bek ahihi.\nAhi zongin tua pen lem thei pah phangphang sam lo hi. Ciah thei uh hileh a ciahkik nuam lo kua ta om ding hiam? A ciahkik thei nawn lo pawlkhat a dingin gamthumna a kigeel sak laitak hi” cih tawh dawng hi. UN Card maanlo tawite tawh kisaiin Towle in “UN Card maan nei Refugee khempeuhte thulehla a kimin Zum ah kikem ahihmanin lungkham huai lo hi. Ahizongin UN Card ngahna tawh kisai a kisam taktakte bekin ngah maw ngah lo cih thu na kanpha kik ding hi ung” ci hi.\nMalaysia gammite vai Richard Towle in hi bangin gen hi.”Malaysia mite pen a lungsim uh hoih in hehpihna neingiat uh hi. Refugee te huh leh panpihna ah amau sunga om kipawlna sung pan leh mimal panin sumpiak kullo a hong kipia khia leh hong huh ngiat tampi om uh hi. Refugee te dinmun telpih mahmah uh a, “Refugee te pen haksatna lianpi a tuak man bek vua a ut lohpen uh dinmun a tung hi bek uh hi. Misia hilo uh hi’ ci uh hi.” Source: Bernama\nNa lung himawh khazel hiam? :: Malaysia gam sungah na sepna hang maw, lamkal lauhuaina hang maw, haksatna khatpeuh hangin Zomi zumpi ZAM tawh kizopna neikha man nailo in, sihna, kimat kihenna, damlohna leh haksatna khatpeuh na tuahkhak zenzen leh maizum omlo, kisuanna omlo suakta takin zumpi nong zaksak nangun deihsakna leh veina lianpi tawh ih ki zasak kikkik hi.\nMigam, milei ah kei bek, kobek haksatna tuak ing/ung\nci-in thanem kei in. NANG pen Zomi na hih manin na buaina, na dahna leh na dongtuah hunte ah hong panpih dingin ZAM palaite ki gingsa in om ahih lam manggilh kei-in la lungmuang lel in.\nZomi Education Center-Cheras pan zaksakna :: Sangkah nuam mahmah napi in kahzawh nading sumlepai hamsatna aneite, panpih ding aneilo ZEC-Cheras ah deihsakna taktak tawh hong kikahsak thei ding hi. Kizopna ding : 017 283 4101/017 349 4970\n2015 sung ZAM ading piakkhiatna hong khia teng\nZAM panpihna tuamtuamte hangin lungdamkohna leh mipi tawh kalsim ki thuzakna THUPUAK 2015 kum khat sung tawntung hawm zawhna dingin hong piakhia pawlpi, khua kipawlna leh mimal khempeuh tungah lungdamna kongko uh hi. Na piakkhiatna hangun na mipih tampi in kalsim THUPUAK simthei in thu tampi theih lawh uh hi.\nAung Nan Daw (Zomi sai) RM300\nBawipi St (Tuikhiang) RM50\nBuanli khua kipawlna RM200\nChurch of Jesus (KL) RM50\nCia Huai (Voklaak) RM50\nCin Deih Lian (Kapteel) RM50\nCin Sian Gin (Kapteel) A4 laidal dal 500\nCingnu & Haupi RM100\nDai Sian Mung (Mualbeem) RM50\nDal Nang (Dimzaang) RM30\nDal Suan Piang (Anlangh) RM50\nDal Teng Mung (Darkhai) RM20\nDim Do San (Sezang) RM50\nDong Sawm Tung (Keizang) RM100\nDongh Sian Lian (Mualbeem) RM20\nEn Ngin Khual RM20\nEvangelical Baptist Church RM50\nGin Khan Mung (Ngalbual) RM50\nGin Tul Tuang (Laaitui) RM100\nGo Khan Tuang (Mualkawi) RM20\nGo Khup (Tedim) RM50\nGo Sawm Thang (Tuimang) RM50\nGo Suan Mung (Haupi-Kawlpi) RM50\nHau Khan Lian (Darkhai) RM50\nHawm Pum (Buan) RM30\nHuaipi (Lamzang) RM200\nInternational Zomi Christian Church RM100\nKam Sian Muang (Mualnuam) RM200\nKap Khen Thang RM50\nKapno (Kapteel) RM50\nKD Khuppi (Heilei) RM30\nKhai Lian Tuang (Saizang) RM50\nKhai Sian Muang (Phaileng) RM50\nKhaipu (Anlangh) RM20\nKhen Khua Tuan (Keizang) RM300\nKhual Gin (Pyidawtha) RM50\nKhup Sang Lian (Suangsang) RM50\nKim Nu (Kapteel) RM50\nLangh Khual (Saizang) RM50\nLian Hau Tuang (Tungzang) RM50\nLian Kim RM20\nLian Lam Thang (Zozaang) RM20\nMang Suan Thang (Mualbeem) RM50\nManna House Learning Centre RM50\nManna Zomi Christian Church RM200\nMercy Man Khawl Cing (Luangel) RM50\nMyanmar Believers Fellowship RM150\nNang Mung (Limkhai-Zongal) RM50\nNang Sian Piang (Tualzang) RM50\nNeng Suan Thang (Mualbeem) RM50\nNew Eden Ansai (KL) innkuan RM200\nNew Life For You Ministry (N4U) RM50\nNgin Khan Langh (Mualbeem) RM20\nNgin Suan Khup & Cing Suan Huai RM40\nNu Hau Dim Cing (Tuimang) RM50\nNu Man Khen Dim (Heilei) RM50\nNung Sian Khai (Zozaang) RM20\nPa Cin Ngo Kap (Heilei) RM50\nPa Francis Nang Go Lian (Thalmual) RM50\nPa Lian Za Thawng RM50\nPa Nang Do Mang (Mualbeem) Wheel Chair\nPa Pau Lian Mung (Tualzang) RM50\nPa Sawm Lian Pau (Gamngai) RM20\nPa Tuan Kaih Mang (Anlangh) RM50\nPa Zam Sian Dongh (Mualbeem) RM50\nPaan Khup (Sakollam-Pangzang) RM300\nPastor Pau San Lian (Buanli) RM50\nPau Biak Lian (Leilum) RM50\nPau Cin Pian (Kapteel) RM20\nPau Dal Khup (Vongmual) RM50\nPau Gin Piang (Kapteel) RM50\nPau Kap Mung (Tuitawh) RM20\nPau Thawn (Vongmual) RM50\nPaul Gin Cin (Kapteel) RM50\nPhilip Maungpi (Taungzalat) RM200\nRev. Dr. Cin Sian Pau (Sezaang) RM50\nRev. Dr. GK Nang te nupa RM50\nRev. Go Za Suum (Khampat) RM30\nShalom Church (Sungai Long) RM100\nSia Pau Lian Khai (Shawbuayeshin) RM50\nSiama Niang Deih Lun (Tuimui) RM50\nSian Khai (Tuimang) RM50\nSuan Kap Thang (Laaitui) RM50\nSuanta leh Mangngek (Mualbeem) RM100\nTauleng khua kipawlna RM50\nTeeklui Innkuan Malaysia RM100\nTg. Cin Tung Nung (Tuithang) RM100\nTg. Dal Suan Piang (Anlangh) RM50\nTg. Kham Khen Pau (Tuitawh) RM100\nThang Hen Kap (Lailo) RM20\nThang Kim Khai (Taaklam) RM20\nThang Lian Dim (Tuithang) RM50\nThang Sawm Mang (Tuitawh) RM20\nThang Sian Lian (Tuilangh) RM70\nTual Lian Mang (Tuitawh) RM50\nTuilangh Khua Kipawlna RM50\nTuimang khua kipawlna RM50\nTun Muan Mung (Laaitui) RM100\nVanglian Man City Zomi RM60\nVial Khua Kam (Tungzang) RM20\nZam Za Dal (Yangon, GBC) RM30\nZCF-Bukit Tinggi RM100\nZing Dai Bang RM50\nZion UPC pawlpi RM150\nZomi Christian Assembly (ZCA) RM150\nZomi Christian Fellowship-Kajang RM100\nZomi Ebenezer Malaysia (ZEM) RM200\nMinam kipawlna a phungvuh ding Zomi nang leh kei mawhpuak ahi hi.\nDHS Interview paizia (Azom) :: A thupi, a khangto minamte gam khatin tatsia mi deihlo. Atung aa ih gen Form laidal nih khawng tung tawnin hong dotnate en phapha le’ng, gam ki-ukna hoih leh minam thupi anei gam khat ii gamdang mi a sittel zia uh kimu tektek hi.\nTua dotnate pen, hici ngaihsut pak le’ng, ei tawh bang a kisailo phial dan khatin a ngaihsun omthei kha ding hi. Ahih hangin, a kisam thu leh ei maban hong deihsakna na hizaw hi. Ngaihsut kik tawh lungsim aa phawk laiteng gelhsuk ni.\nMi na that ngei hiam? Na gam thukhun tawh kituaklo aa gamtatna, gitloh gamtatna na sem ngei hiam?\nGam khat i kumpi a langpang kipawlna, kipawlkhopna khatpeuh tawh na kipawl ngei hiam?\nCNF te na mu ngei hiam? Na huh/panpih ngei hiam?\nUSA na tun khitteh zi bangzah neihsawm?\nZomi Cup 2016 ading kimuhkhopna om ding :: Zomi Cup 2016 ading Khua kipawlna min tawh min pia kibawlna makai khempeuh January 8 ni sun 1pm in ZAM hall ah kimuhkhopna nei nuam ih hih manin hong kihelkim ciantna ding un zahtakna lianpi tawh kong zasak uh hi.\nPrevious: Minam khat neih ding a hoih ~ Hau Za Cin\nNext: Pa Dai Za Thawn (Thalmual, kum 57) Sihvui Hungeelna


url: =Philippines, Marawi City sung galkidona hangin mi asi 329 phakhinta :: ZOMI DAILY\nPhilippines, Marawi City sung galkidona hangin mi asi 329 phakhinta\nposted on 18 June 2017 at 3:42 pm Lomkholna: News, Philippines, Sawltak, World\nPhilippines gamsung aom Marawi City sungah kumpi galkap te leh Islamist Militants te tudongmah kikap ngekngeklai uh a, khakhat bang acingding hitota hi. Zanni Saturday ni inzong galvanleng leh leilampan in thaupi tawh nakpi in Marawi City sungteng kumpi galkap te’n limkap mahmahlai uh cih AFP pan kiza hi.\nAFP Journalist khatzong galkidona aphual ah thuthang kanding in apai hi a, kumpi galkap te’n galvanleng Air Force tawh IS migilo te omnateng Bomb khiatsuk uh cihi. Bomb akiatna munte pen meikuang pampam in, meikhu zong vandawn ah khuto meimai cihi.\nGalkidona pen nasia mahmah a, agamla paninzong Automatic Gunfire thau aging ziahziah kiza hi. Tuaban ah galvanleng azatte uhzong “MG520 Attack Helicopters” leh “FA50 Fighter Jets” te ahihi.\nANC Television te’n agenkhiatna ah Marawi City sungah galdo ahuhding in Central Philippines panin galkap bekbek 400 bang vanleng tawh kipuakbeh cihi.\nGaldoding in akuankhiading galkap te a innkuanpih tetawh mangpha kikhak in aki kahkah laitak zong TV sungpan in ki muthei cihi.\nPhilippines gam ii leitawlam aom Mindanao Island ah IS te’n phualpi in neihsawm cih President Rodrigo Duterte in atheih ciangin Martial Law tangkokhia a, tuazawh aki kappah ngekngek uh ahihi.\nVideo: Philippine Air Force drop bombs on ISIS-linked militants in Marawi\nTuciangciang Marawi City sung kidona hangin asipen mi 329 bang phata kici hi. Tualak ah Chechnya, Yemen, Malaysia, Indonesia cihbang gamtuamtuam panin IS galkap alut pawlkhat zong aki kaplum lakah kihel uh cihi.\nPhilippines Government Figure panin akizakna ah asi mi 329 lakah IS migilo te mi 225 sikhin cihi. Kumpi galkap panin mi 59 sikhin a, khuasungmi asi pen mi 26 phata hi. Adang asi mi 19 tepen khuasung tualgal aom ciangin aki hepkhiatna panin asi kici hi.\nTua adang asi 19 tepen thauvui thautang tawh asi hilo in, gal buaina hangin ataina ah sungpai leh cina, gilkial dangtaklua cihbangin asi uh ahihi.\nRelated: Philippines gamsung migilo te zat Facebook Account honkhat khakcipding ngetna kinei\nCimawh dongtuak galtai zong mi 309,000 bang phakhinta a, Marawi City panin ageinai tengah belhtheihding zongkawikawi tek uh cihi.\nPrevious: Kuala Lumpur khuasung ah thautawi guta damiah mi 2 kikaplum\nNext: US lasiam minthang Beyonce in tapeng nei\nEi hun tung ta! ~ Zomi Quavadis\nUSA, Maryland pan Pi Tun Za Cing (Limkhai, Hatzaw) in hongnusia\nZaknop kasak thu khat ~ Hau Za Cin\nZomi Namvai Politics leh Kalsuanna (lunggulh tampite lak ah khat)\nTulaai Leitung Thuthang Tuamtuam Updates August 1, 2014


url: =USA te kumpi ding: Leitungbuppi lungsim a lawng Ukraine Kumpipa tungpan pilna :: ZOMI DAILY\nUSA te kumpi ding: Leitungbuppi lungsim a lawng Ukraine Kumpipa tungpan pilna\nposted on 5 March 2022 at 12:55 pm Lomkholna: News, World\nSuahni: 25/01/1978 2019 pan Ukraine kumpi sem: Actor (Mintha), ciamnuih siam leh Ukraine politician ahi Zenlensky pen Kryvyi Rih khua om Soviet Jewish inn sungpan khangkhia hi. Nazis ten Judah te 6 million ki that te suan leh khak ahi hi. Kumpi ding in ki tel khit teh President Trump in USA sam a $400m tawh Ukraine huh hi.\nUkraine kumpi ding a ki teel ma in “Liga Smeha” (League of Laughter) kici TV program ah host ahi hi. 2006 Ukraine Dancing with the Stars ah gualzawhna ngah hi. Ahi zongin MOVIE khat ah mipi nasem (Servant of the people) ah Ukraine gam makaite golhguk cih ah president kineihna tavuan cih tawh movie bawlna ah minthang mahmah hi.\nTV nasep nusia in Ukraine kumpi kiteelna ah hong ki hel leh mipi vote tawh kumpi hong ngah hi. Kumpi ding letmat thu ni-in a kampau khat in ” Na zum te vuah kei man(photo) na koih ken un. Na innkuan man(photo) te na khai in thu khat peuhpeuh na khensat ma -un tua innkuan man hoihtak na en un” ci hi.\nSoviet hun lai phawkna ciap tehna lampi leh mun te Ukraine mi thupi te min tawh laih khia hi. Leitungbup galvan hoih pen leh galkap tam pen a nei khat ahi Russia in Ukraine gam buluh mawk hi. Russia galkap a sem laitak 1 million leh reserve 2 million nei hi. Ukraine ten 245000 bek nei hi.\nUkraine in vanlam dal nang kician neilo lai hi. Tua hi na pin hangsan tak in Ukraine kumpi pan “ka gam, kami, ka suahtak nang un hong buluh te ka do ding uh hi” ci mawk hi. USA ten gal hongtai in a cih ciangin, “Ka galdo nang van hong pia in kei a tai ding ka hi kei hi” ci hi.\nUkraine gambup leh leitungbup mipi lungsim sukha mahmah ingam 30 kim pan galvan huhna ki pia ziahziah hi. Ukraine galkap leh mipi te gam a ding ki pia ziahziah hi. Gam dang pan Ukraine huh ding in mimal 20,000 val pai khin ta hi.\nUkraine mipi ten thupi sa lua ahih mah in Kumpi David tawh na teh uh hi. Leitung mipil ten thupi salua in Winston Churchill (England kumpi) ahih kei leh John F. Kennedy (USA kumpi) tawh na teh uh hi.\nMakai kician cih pen leitungbul sang minthang vangvang pan PhD buaih pan hong piangkhia hi masa khollo zaw hi. Gandhi, Nelson Mandella, Mother Therasa, Martin Luther King, etc te pen mipi haksat laitak galte lau huai mahmah ta leh a dinpih ngam, buluh, guta, zuau khem, vang leh min deih tualthat migilo te a do ngam te makai muanhuai taktak hi cih Ukraine kumpipa tungpan lesson la ciat ni.\nUSA kumpi hong sem leh leitungbup ah migilo gam tampi te ahi. Russia, China, Iran, North Korea cih te pan leitungbup hong kem zo mahmah ding cih tulai tak ki muang penpen hi. Ukraine Kumpipa Volodymyr Zelensky pen Ukraine te HEROES hi cih Time Magazine ah Simon Shuster in suaksak hi.\nA Zi leh ta teng inn neiilo bang in bucip in a mah zong a kumpi tokhom zumpi nusia in leisung hawm khawng ah giak kawikdawi hi. Russia kumpi ten a that ding galhang mi 450 tawh nisim in zong den hi. Tuadan minam pawlpi makai bel khauhpai sa mahmah ing.\nZeisu zong mi zawng leh mi genthei teng panpih din pih in sihna thuak hi. Mimal hauhnang nopsaknang leh minthan nang teng nusia Zeisu nungzuih pen lam haksa hi mah leh zui teitei ni! Lamdawt tawn kei ni! Lungdam, Muan Thang\nPrevious: Breaking & News update: Russia – Ukraine vai\nNext: Lungngaih kikna ~ Pu Thangboi


url: =Myanmar gammi khatin numeikhat anawi meksak ahih manin thong kha 9 kiading :: ZOMI DAILY\nMyanmar gammi khatin numeikhat anawi meksak ahih manin thong kha 9 kiading\nposted on 26 October 2017 at 4:04 pm Lomkholna: Malaysia, News, Sawltak, World\nMalaysia gamsung ah kum 23 aphakhin Myanmar gammi khatin numeikhat anawi meksak ahih manin, thong kha 9 sung akiading in thu kipia cih NST pan kiza hi. Nawi akimeksak numeinu pen Indonesia gammi khat hi a, kum 37 aphakhin “Indonesian Maid” kici hi.\nMagistrate Court te’n apulak khiatna ah tua nawi ameksakpa pen amin “Abdullah Sultan Ahmad” ci uh a, Myanmar gammi ci’n aki ciapteh hangin khamulsau te hikha ngelding hi. Gamgidung ah ateengtezong hithei hi.\nTua nawimeksak tawh akimanpa inzong kakhial mahhi, kamawh mahhi ci ahih manin thukhenmang Magistrate Haslinda A. Raof in athongkiat zahding “Sentence” pulakkhiatna anei ahihi.\nNawimekpa Abdullah Sultan Ahmad pen kiakmet nasep asem “Grass Cutter” khat ahihi. Abeisa September 11 ni in Jalan 4, Taman Sri Ukay, Jalan Hulu Klang ah innteeng nasem Indonesia numeinu anawi ameksak kici hi. Tua nawimek sakna hangin October 14 ni in palik te’n mankhia uhhi.\nNawimekpa in kameksak khamah hi, ahi zongin ka ciamnuihna in kameksak hi a, thongkiatding daan pen hong khiapsak tapeuh un ci’n thuum hi.\nAhi zongin thukhenmang Deputy Public Prosecutor Raihanah Abd Razak in midangte zong hihbang in agamtat, aciamnuihloh nadingin thong kha 9 sung akiatloh phamawh hi ci’n thu piagiap hi.\nAthupiang pen aki genkhiatna ah nawi meksakpa Abdullah Sultan Ahmad pen nikhat kiakmet dingin innkhat ah apai hi a, Indonesia numeikhat anhuanbuk sungah nasem in om cihi.\nTuaciang in Abdullah Sultan Ahmad zong damdam in tua numeinu anunglam panin gemgem a, anung panin kawivat in anawi metsak a, tuakhit ciangin taikhia vingveng cihi.\nTua Indonesia numeinu inzong innteek Employer te kiangah thupiangteng agenkhit ciangin Police Report bawlpah uh a, Abdullah Sultan Ahmad pen akimankhia ahihi. Kiat metding in apaipen nawi vamekkha ahih manin, thong kha 9 sungtak akiatlawh ahihi.\nRelated: Mopawi hunsung ah nawimekmek khatpa hangin kitotna pianggawp\nHihpen Indonesia gammikhat numeikhat hi a, Malaysia gammi numei khatkhawng himawkleh hihsangin mawhnadaan sukkhathei zawlaiding hi. Adiakdiak in gammi numei tekhawng nasepna ah hong nehnehphial uhzongin bangmah gamtatkhialh hetlohding thupi cih phawk huai hi. Sawltak #zomidaily\nPrevious: Pastor khatin tading in akep numei khat zahmawhvai tawh bawlsia in kiman\nNext: Tukumsung Yangon ah meikang 179 vei omkhin, Ks300 Million supna piang


url: =Pasal khatin azitawh midangte lumkhawmsak ahih manin kiman :: ZOMI DAILY\nposted on 21 December 2017 at 12:44 am Lomkholna: Malaysia, News, Sawltak, World\nMalaysia, Gombak vengsung aom pasal khatin azi pen midangtawh lumkhawm sakzel hi. Tuabang in midang tawh utlo pipi in zawhthawh thutawh lumkhawmsak in, tuapen a et hithiat pen alungkim mahmah cimawk hi.\nTuabangin azi pen midang tawh alupkhopsak pen kum 2 sungbang hikhinta a, azi in utlo in anial ciangin benggawp, satgawp in “Physical Abuse” bawlgawpzel cih NST te’n genkhia hi.\nAnunung ah tua azi in thuakzo nawnlo ahih manin, Kuala Lumpur, Gombak, Kuang Police Station ah Report bawl hi. Tua Police Report abawlna tungtawn in apasal pen zanni in kimankhiata hi ci’n Harian Metro te’n genkhia uhhi.\nTuabang in azi akhelbawlpa pen kum 40 aphakhin khat hi a, Taman Sri Putra vengsung aom ama innsungah alawmte ahawhding in samzelzel in azi tawh lumkhawmsak peuh cimawk hi.\nPolice te genkhiatna ah nungdiak in azi pen Rawang aom Massage Centre khatah paipih cihi. Tualai ah aom pasal cimek asem “masseur” khattawh zawhthawh thu in lumkhamsak hi.\nAbeisa hunsung inzong tua papi pa’n ama innsungah alawmte zan agiakding in samzel, zawnzel a, zanciang in alawm tetawh azi utlo pipi in lumkhawm sakzel hi.\nAzi pen utlo in, anial ciangin benggawpzel cihi. Tualak ah alawmte khatpa pen ama innsung ah kum 2 sungbang ateengcip khatzong om a, tuapazong azi tawh lumkhawmsak zelzel hi ci’n Police Source te’n genkhia hi.\nTuabang in midang inn ah ciahpih in azitawh alupkhopsak te lakah Vietnamese, Bangladeshi, indonesian cihbang gamdang nasem honkhatzong kihel cihi.\nAzi in Police Report abawlkhit ciangin palik te’n tua apasal leh alawmte zanni in manpah uh a, athu hoihtak kancianding, Investigation bawlbeh laiding cih kiza hi. Hihcibang mihingzong aom takpi hihtuak mawk a, thu lamdangpi khatmah himawk hi. Sawltak #zomidaily\nPrevious: Tedim Municipal ah asem Sia Hau Khup (SAE) Khaikam ah kituahding\nNext: Mawtaw kibungh vai (Yangon – Kalay)


url: =COVID-19 ~ Nicholas Pau :: ZOMI DAILY\nCOVID-19 ~ Nicholas Pau\nposted on 18 March 2020 at 12:40 pm Lomkholna: Health, News, NicholasPau\nCOVID-19 natna vaibuaina pen mimal kim, innkuan kim ong sukha tektek ta ahih manin, thulela khat le khat i ki hawmpsawn ding a kisam leh a hoih mahmah thu khat hi.\nCOVID-19 ong cihna uh pen, CO = Corona, VI= Virus, D=Disease, 19 = 2019. 2019 sung aa a kimu khia Corona Virus Disease cih ding hi.\nCOVID-19 pen, Wuhan, aa bio lab pan ong kehkhia(leak) ci-in zong ki gen ziauhziauh hi. Conspiracy Theory bel a um veve kahi hi. Dik hi diklo hi cihbel ka gen thei kei aa, ahi zong in, Harvard University Professor, Dr. Charles Lieber, pen U.S. thusim teng zuakkhia ci-in December 30, 2019 in kiman hi. Dr. Lieber pen Wuhan University of Technology (WUT) ah zong 2011 aa kipan “Strategic Scientist” panmun anei nahi gige hi. Akicing in, a nuai ah, ama case link ong guang ingh.\nCOVID-19 pen, ei Asian minam diakdiak te aa ding in, thupha bel ong hi hetlo hi cih theih ahi hi. U.S. le Europe gam teng ah bang hih natna tawh hilo zaw in, hih natna Wuhan, China pan ong kipat na hangin, minam muhdahna (Racism) tawh a sih lawh a liam lawh kibeh lap tektek keei ta ahi hi. Kidawm un. Kidawm ni i ki cih keei hang in, ei ii omdan siamlo’ na hang hilo zaw aa, i vun, i mel i puang ong mudah aa ong su nuam ten, ong suphei hi ziau mawk ahih manin, Topa ong kep ding bekmah akisam i hi ta hi.\nCOVID-19 huhau in, Supply Chain sukha lua mahmah ahih man in, galpi (3) na, Bio-warfare a tuak pekpek hileng kilawm phial ta hi. Italy ki locked down khin ta hi. U.S. in, National Emergency pulak khin in, mi (10) pan a tungsiah ki kaikhawm, ki mukhawm theilo ding cih “Curfew” dan ahih kei hang in, thuvaikhakna ong nei ta uh hi. Pelmawh a kisam ahilo (Non Essential Business) te khempeuh ki khak phot hi.\nKa nasepna Philadelphia International Airport ah Department of Aviation (DOA) nasem a tamzaw nasep a kuansak lo hiphot hi. Social distance strategy tawh hih natna a kido laitak cih ding hi. PHL Airport pen, Philadelphia City Government khutnuai ahih manin, City Governement in, Non-Essential Business teng khempeuh a khak ahi phot hi. Essential Employee teng a hih theih nak leh, inn pan, (Work from Home) na kisem sak phot hi. Aphual aa omlo’ phamawh khat le nih bek ka kuan lai uh hi. Kei zong ka kuan kul lai phot cih ding hi.\nCOVID-19 pen, a zatui mukhia ta kici ziauhziauh hi. Israel te kiang pan ong ging zel in, tunai bel Australia gam pan ong ging leuleu hi. Sumvai, Stock, le Authority & Power tuamtuam zong kihel ahih manin, telban zo nai kei phot ing. Washington State ah bel, Vaccine ki test keei ta hi. A test teng khempeuh hoih in hi mah leh zong mipi tungah ong tun nang, kum (1) pan kum 1 le lang sawtlai ding cih Dr Fauci gen pen, realistic kasa lel hi.\nCOVID-19 pen, i pumpi ii Immune system hatna tawh i do ding ahi bek ahi phot mai hi. A vom a kang in, Asian mi khempeuh tua nei ding aa ong tuat uh bel thu tuam hi in, a mau zong, kuan nei hi cih kithei lo ahih manin, natna nei tawh i ki sawhkhak hun ong tung petpet thei hi. Tua hun aa ding in, i pumpi cidamna Immune thahat nading i kikep siam ding a thupi pen ahi hi. Khutsil cih te pen, pelmawh i zuih hamtang ding ci ni in, tualo tui dawnna tawh zong kikep ding kisam hi.\nA tom in gen leng, Light Exercise nengneng tawh i pumpi gamtang sak in, ann kician nei in, ki cinat sak vetlo ding ahi mai hi. Immune System hat nading, Vitamin C nek ding hoih ci hi. “Rich Dad & Poor Dad” laibu at Real Estate siampu Robert Kiyosaki ii Personal Doctor Nu’n a vaikhak ahi hi.\nNa khempeuh ei hong nei i Pa Pasian theihlo’ le phallo’ aa a piang bangmah omlo ahih manin, aman pha asak ciangciang COVID-19 a nungta dingin kamu hi.\nSih ding bel ahih leh hun khat teitei teh a si ding i hi veve lel hi. Pasian thu-um te aa ding in, a si ding in, i nungta aa, a nungta dingin i si ding hi. Ahi zongin, upna leh thumanna i telkhial’h lo ding kisam kasa hi. Kumpi thukhun te a om sial in, upna neusek aa i tuatkhialh khaklo’ ding thupi ding hi. Biakinn taktak zong i lungtang ciat a hizaw lai hi. Thuumlo’ ten, “God is no where” a ci phial zong in, ei thuummi-ten, “God is now here” i cih ding hun ahi ta hi. I innciat ah, i zi i ta, i Nu i Pa te kepsiam ciat in, thungetna tawh i ki ap ding hun ahi taktak ta hi. Hih hun vai sia natna sia te ong vengsak thei ding, a beisak thei ding Topa bek hi aa, a man hong sem takpi ding hi. Lian T. Pau (Nicholas Pau)\nPrevious: Pa leh Ta ~ Sia Ngul Za Tung\nNext: Cialpi hun ki khinto ~ Sia Do Khup\nCidam na ~ 1\nZAM Thupuak :: 19 March 2017 (UNHCR / MHPSS Meeting Update)\nZomi khangno leh Tansang pilsinna ~ Nang Sian Thawn\nZomi min leitungbup biakna kipawlna khat ahi BWA ah ki ciamtehta\nUSA, Nashville aom ansai sungah thaukikapna piang, mi 4 si, adang tampi liam\nTonkhawm ni, Kalsuan khial nawnlo ding hihang


url: =Lai tawh Zomi te’ kongpi honna ~ Rev. Thang Van Lian :: ZOMI DAILY\nposted on 8 December 2015 at 7:45 am Lomkholna: Article, Thangvanlian\n1965 kum September 8 ni-in Iran gam Teheran khuapi ah World Literature Congress Khawmpi kibawl a, tua pan kipan September 8 ni pen “International Literacy Day” ci-in UNESCO in kipsak suak hi. Tua kim pawl mahin Kawlgam sungah “Ah – Tung – Lung” kici “3Rs” khanglam laisinna kihanciam mahmah a, tua hun a kihel khangham tampite in lai siam bek thamlo sing kibi tuat dan khawng zong nak siam mahmah uh hi. Lai pen gam leh minam khantohna kongpi khat hi, Zomite in zong lai tawh khuamuhna leh khantohna kongpi a hong ihi hi.\nLeitung tangthu ah Gutenbeng in lai khetna setpi abawl theih hun A.D 1455 masiah khantohna zekai mahmah a, Biakna lam panin zong lai theih ma hun sung pen “Khuamial Hun” kici hi. Tangpi tangtate in laisim lo uh ahih manin khangto lo, Pasian’ thu ah zong mittaw ahi hi.\nSet tha tawh lai khenin tangpi tangtate in lai a sim uh ciangin Khristian biakna tangthu ah ‘Khuavak hun” hong kipan a, Pawlpi puahphatna tawh hong kizom to hi. T ua tawh kizui-in gam leh minamte’ khanlawhna leh khantohna hong manlang mahmah ta hi. Tua pen “Laitui tawh van kongpi honna,” kici hi.\nKum 2013 ciangin Zomite lai tawh i nuntak kum 100 a cing ding hi ta hi. Minamdang te tawh tehna-in sawt nai hetlo hi mah ta leh tua kum za sung in khanlawhna leh khantohna tampi piang hi. Lai tawh Zomi ta ding kongpi kihong zo a, biakna lam, kumpi nasepna sum zon pai zonnate ah gamgi ciangtan lo kongpi tampi tak kihong zo hi. Suanglaikung zatna panin Computer/ Internet ah leitungbup khantohna hualpi sung hong lutpih hi. Kum zalom 21-na sungah zong Zomite bit nading leh khantoh nadingin Zolai mah tawh Zomite kongpi hong to to lai ni.\nA hun zui-in Kawllai, Manglai leh namdangte’ lai zong siam ding thupi mah hi. Ahi zongin Zolai siam lo in Zomite’ kongpi kihong thei lo ding hi. Zolai tawh akigelh news/ Journal/ Laibu tam nai hetlo ahih manin lei ding thasial kei ni. Zolai tawh a kigelh news leh laibu i lei zahzah Zomite’ bit nading leh khantoh nading kongpi a hong ihi hi.\nZolai tawh Zomite’ kongpi hongin Kawllai, Manglai leh namdangte’ pau siamna tawh leitungbup khantohna hualpi sungah a lawhcing minamte hi dingin hanciam ni, ci-in International Literacy Day kiton in i kihanthawn hi. Rev. Thang Van Lian (Source: Zomi Times – Welcome International Literacy Day)\nPrevious: Cial thuahthuah – 2 Tim 4:4\nNext: Na khangnohun ~ Daniel Mangpu


url: =Zomi Congress for Democracy party 26 Sep 2012 Thu Kikupna - TUNGZANG NEWS\nZomi Congress for Democracy party 26 Sep 2012 Thu Kikupna\nZomi Congress for Democracy (ZCD) party phuante thukikupna 26 Sep 2012 in ZCD General Headquarter ahi Pu Tun Za Thang inn, Pansodan, Zangkong ah nitak 3:00-6:00 sung kinei thei hi. Thu kikupna ah party phuat kik theihna dingin luangkham liangin akipia khia mimal 17 sungpan 12 kihel thei hi. Akigawm meeting kah thei mimal 15 kipha hi. Pu Gin Kam Lian in hun uk sem in, Pu Zam Za Mung in kikupnate ciamteh hi. Annek tuidawn abei khempeuh Pu Cin Suan Mang in hong sik hi.\n1. Pu Gin Kam Lian in abeisa thukikup nunung pen ahi 20 July 2012 ni akipan tu kikal party vai le party min tawh a nasepna te pulakna hong nei thei hi. President Thein Sein tawh kimuhna ah thusunnate le President zum pan hong thukna laite simkhiatna, ZCD pan in alliance kipawl pih party dangte tawh kithuahna, gamdang mite tawh kimuhnate akipan, party member kaihkhopna thute, party sung thupiang teng cihte ahi hi.\n2. Pu Cin Suan Mang in Poland gam ah khualzinna thute a kician in hong gen hi. Kawlgam party tuamtuamte sungpan palai 1 le 2 tek kihel in Poland gamah thusin in ava pai uh ahi hi. ZCD party min tawh registration ngah khit zawh party pan in kumpi phalna official tak in party tangmi khat gamdang ah akhualzinna masa pen cileng kikhial lo ding hi.\n3. Party sung fund bulkip kician tak in kinei nai lo ahimanin party phuankhia masa mimal 17 te mahmah in, ei ipsung pan piakhiatna tawh pan masa ni cih lungkimna om tek ahimanin meeting kah in akihel thei sungpan anuai atengin party ading piakkhiatna kamciam hong nei thei tek uhi.\nMin Sum Phazah Ciapteh-huai\na) Pu Ngul Khan Dal 15,000 Kyats Kha 1 pension khasum bup\nb) Pu Song Do Langh 20,000 Kyats Kha 1 pension khasum bup\nc) Pu Gin Kam Lian 50,000Kyats\nd) Pu Cin Suan Mang 50,000Kyats\ne) Pu Pau Lun Min Thang 50,000 Kyats\nf) Pu Zam Za Mung 50,000 Kyats\ng) Pu Kam Lam Khup 10,000 Kyats\nh) Pu Anthony Kap Khan Khual 10,000Kyats\ni) Pu Khup Khan Mung 10,000 Kyats\n4) Pu Pau Lun Min Thang in zong minam ading in abucing party picing khat dinmun ah din zawh nading, minam sung ki makaih zawh nading, akipan, ama lunggulhna, thangahnate le Laisiangtho sungah Pasian kammalte siksan in, mailam kalsuan dan ding tawh kisai in, lungdeiihnate thu tampi hong gen khia hi.\n5) Chin National Front (CNF) in Tedim ah Liaison Office hong hon vai uh tawh kisai ZCD dinmun gencianna kinei hi. ZCD in CNF tungah aki hanthawn nuam thu in' Gamvai minam vai nasepna ah mipi lungdeihna, mipi thuneihna masak ding, mipi thuneihna man ding a thupi pen hi, tua in Democracy thu laigil ahi hi' cih tawh CNF te ki thuhilh hi. Tua nitak mahmah in zong Pu Gin Kam Lian in Thuamvum Zinbuk (Avenue), Tedim ah zintung CNF te Thantalang Liaison Office makai Pu Ral Hnin tawh phone kihona ah gen suk giap pah hi.\n6) Party fung ading kamciam piakte tawh kisai 15 Oct 2012 ma in aki cingin piak kim ding le tua mah bangin party member form te zong 15 Oct 2012 lap in kikai khawm kik ding cihte ki khensat thei hi. Party Member form tawh kisai in, dal 2,000 kihawm khia khin zo banah, dal 1,000 kihawm khiat kik sawm laitak ahi hi.\n1)Party registration ngah khit ni 90 sungin pawlmi 1,000 atawm pen akingah khit ciangin Nipidaw ah thu puak masak kul hi. Tua khit teh party zum kihong thei pan, party signboard kisuang thei pan hi.\n2) Party makai Pu Chin Sian Thang USA pan cidam in hong tunkik khit hun le party zum hontheih hun tawh kituak in, party sung thu kikupna kician, policy review, makai vaipuak kician ki apna, kitelna kinei thei pan ding ahi hi.\nZomite in Minam party i neihna hangin Zomite thu Zomite in abucing in ki vaihawm thei ding hi. Ki itna, deihsakna, veina le piakhiatna tawh Zogam le Zomi ading in ei omna tek ciat pan khut kilen in mapang khawm ni !


url: =Paikhiatna 12 | Siantongluan.net\nPaikhiatna 12 |\nEgypt gam sungah Topa in Moses leh Aaron kiangah,\n"Tu kha pen note-a dingin kum kipatna hi ding a, note-a dingin kum khat sungah a kha masa hi ding hi.\nIsrael mihon khempeuhte tungah gen in. Tu kha ni sawm ni-in innkuan khat-a dingin tuuno ahih kei leh keelno khat, amau innkuan phazah tawh kituakin amaute in ganno khat ciat go ding uh hi.\nGanno khat a ne ding innkuanmi a tawmluat leh amau innzom a vengte tawh a mi tawh kituakin a sa hawm ding uh hi. A mi tamna leh a nekzah uh tawh kizui-in ganno man pia ding uh hi.\nNa ganno uh a sitbaanglo hi ding a, kum khat a pha a pa hi ding hi. Tua pen tuu ahi a, keel ahi zongin, khat peuhpeuh hi thei ding hi.\nTua gannote pen Israel mihonte khempeuh in a gawh ding hun nitak khuamui, tua kha ni sawmleli dong na kem ding uh hi.\nTua ciangin amaute in a si kimkhat la-in a nekna uh inn kongkhak khuam nihte leh a bangtungzawl nuh ding uh hi.\nAmaute in tua zanin a sa hangkeu-in ne ding uh a, silngo sawhloh anlum leh a kha mehteh tawh amaute in ne ding uh hi.\nA sate mun khat peuhpeuh a sial ahi a, tui tawh huanin ahi zongin ne loin, a lu leh a khete leh a sungkuate tawh hang-in na ne ding uh hi.\nZingsang dong a khing na omsak kei ding uh a, zingsang cianga a khing omlai peuhmah na haltum ding uh hi.\nHih bang zia-in na ne ding uh hi: Na kawng uh gakin, na khedap uh na khe uhah bulhin, na ciangkhut uh na khut uhah na tawi ding uh a, na nawh nek ding uh hi. Tua pen Topa Paisan Pawi ahi hi.\n"Bang hang hiam cih leh keimah in tua zanin Egypt gam ka nawk ding a, Egypt leitang tungah mihing hita leh ganhing hita leh tacil khempeuh ka vatlum ding a, Egypt pasian-te khempeuh tungah thu ka khen ding hi. Kei pen Topa ka hi hi.\nNote omna inn tunga sisan pen note-a dingin lim hi ding hi. Sisan ka muh ciangin note kong paisan ding a, Egypt leitang ka vatgawp ciangin note hong susia ding gimna note tungah hong tunglo ding hi.\n"Hih pen note-a dingin phawkna ni hi ding a, note in Topa tungah pawi bawlna ni-in na nei ding uh hi. Na khang tawntungun note in biakna ngeina kip khatin na nei tawntung ding uh hi," a ci hi.\nTopa in, "Note in ni sagih sung silngo sawhloh anlum na ne ding uh hi. A ni masa ni-in note in na inn panun silngo na hemkhia ding uh hi. Bang hang hiam cih leh khatpeuh in a ni masa ni panin a ni sagih ni dong silngo sawh a nek leh, Israel mi-in tua mipa kiseh nawnlo ding hi.\nA ni masa ni leh a ni sagih ni-in a siangtho biak kikhopna khat na nei ding uh a, tua ni nih sung na bangmah na sem kei ding uh hi. Ahi zongin na milipun an huanin na ne thei ding uh hi.\nNote in silngo sawhloh anlum pawi na bawl ding uh hi. Bang hang hiam cih leh hih ni teekteekin Egypt leitang panin na mihonte uh ka paikhiatpih hi. Tua ahih ciangin note in na khan tawntungun hih ni pen biakna ngeina kip khatin na nei tawntung ding uh hi.\nKha masa, tua kha sawmleli nitakin note in silngo sawhloh anlum na ne ding uh a, tua kha ni sawmnihlekhat nitak dong na ne ding uh hi.\nBang hang hiam cih leh ni sagih sung na innsung uhah silngo kimulo ding hi. Mi khatpeuh, peemta hita leh gammi hita leh in silngo sawh a nek leh Israel mi-in tua mipa kiseh nawnlo ding hi.\nSilngo a kisawh peuhmah na ne kei ding uh hi. Na omna khempeuh uhah silngo sawhloh anlum na ne ding uh hi," a ci hi.\nTua ciangin Moses in Israel upate khempeuh samin amaute kiangah, "Nomau-a dingin na innkuan uh tawh a kituakin tuunote teel un la, Paisan Pawi bawlna ding tuuno go un.\nPuknah lomkhat la un la, kuang sunga om sisan sungah diahin, kuang sunga om sisan tawh bangtungzawl leh kongkhak khuam nihte nuh un. Zingsang matengin a inn kongkhak pua-ah kuamah paikhialo ding hi.\nBang hang hiam cih leh Egypt mite a that dingin Topa in hong nawk ding hi. Bangtungzawl leh kongkhak khuam nih tunga sisan a muh ciangin Topa in kongkhak paisan ding a, a susia dingte pen note that dingin na innsung uhah tumsaklo ding hi.\nNote leh na tapate un hih pen biakna ngeina kipin na nei tawntung ding uh hi.\nAmah in hong ciamsa bangin Topa in note hong piak ding leitang na tun uh ciangin hih ngeina na zui ding uh hi.\nNa tate un note kiangah, Hih banga hihna pen bang a cih nopna ahi hiam? hong cih ciangin,\nnote in, Topa Paisanna hangin biakpiakna ahi hi. Amah in eite innkuante hong khawi-in Egypt mite a thah lai-in Egypt gam sungah Israel innkuante paisan hi, na ci ding uh hi," a ci hi. Mite in a lu uh kunin Pasian a bia uh hi.\nTua ciangin Topa in Moses leh Aaron a thupiak bangin mite a gamta uh hi.\nAma kumpi tokhom tunga a tu Faro tacil-a kipanin thongmial sunga a om a kiman mite tacil leh ganhing tacil khempeuh, zankim laitakin Topa in vatgawp hi.\nTua zanin Faro leh a nasemte khempeuh leh Egypt mite khempeuh tho uh a, Egypt gam sungah kahna lianpi a om hi. Bang hang hiam cih leh khat beek a sihlohna inn khat zong omlo hi.\nFaro in Moses leh Aaron zan sap a, "Ding un; keima mite lak panin note leh Israel mite paikhia un la, na gensa bangun Topa va bia un.\nNa gensa bangun na tuuhonte uh leh na bawnghonte uh la un la, pai un. Kei zong thupha hong pia un," a ci hi.\nTua gam panin mite manlangin a sawlkhiatna ding uhah Egypt mite nawh tat mahmah uh hi. Bang hang hiam cih leh amaute in, "Eite khempeuh i si khin ding hi," a ci uh hi.\nTua ahih ciangin mite in silngo sawh nailoh a annel lom uh la-in, annel mekna amau kuangte puan tawh tunin a liangko uhah pua uh hi.\nMoses in amaute tunga a gen bangin Israel mite zong gamta uh hi. Bang hang hiam cih leh amaute in Egypt mite tung panin ngun leh kham kizepnate leh puante ngen uh hi.\nAmau ngette a piakna dingun Topa in Egypt mite muhna-ah Israel mite maipha a pia hi. Tua bangin amaute in Egypt mite na a sut uh hi.\nIsrael mite numei leh naupang kisim loin pasal tul za guk Rameses panin Sukkoth-ah khe-in pai uh hi.\nMinamdang tampi leh tuuhon leh bawnghon, ganhing tampi zong amau tawh pai uh hi.\nEgypt panin a ken uh annel lom panin amaute in silngo sawhloh moh em uh hi. Tuate silngo a kisawh lohna pen Egypt gam panin amaute kinotkhia a, ze-ol tat theiloin amau annek ding zong kiging manlo uh hi.\nIsrael mite Egypt-ah kum za li leh kum sawmthum sung om uh hi.\nKum za li leh kum sawmthum a cin ni teekteekin Egypt leitang panin Topa mihonpite paikhia uh hi.\nEgypt leitang panin amaute a paikhiatpihna dingin hih pen Topa zan vilna ahi hi. Tua mah bangin Israel mite khempeuh in zong amau khang tawntungin Topa}-a dingin hih zan mah zan vilna-in a nei uh hi.\nTopa in Moses leh Aaron kiangah, "Hih Paisan Pawi pen biakna ngeina kip khat hi ding a, gamdangmi kuamah in nelo ding hi.\nAhih hangin sum tawh a kilei sila peuhmah in a vun na at khit uh ciangin ne thei ding hi.\nPeemta hita leh a kicial nasem hita leh in ne theilo ding hi.\nInn sungah kine ding a, inn pua-ah a sa na paikhiatpih kei ding uh hi. A guh na kuaitan kei ding uh hi.\nIsrael mihon khempeuh in hih ding uh hi.\nKhualmi khat note kiangah hong peem a, Topa}-a dingin Paisan Pawi a bawl leh, ama mipih pasal khempeuh a vun ki-atsak un. Tua khit ciangin amah a nai-ah hong pai-in bawl thei ding a, amah pen gammi khat tawh kibang ding hi. Ahih hangin vun ki-atlo mi kuamah in nelo ding hi.\nGammi leh note lakah hong peem khualmi-a dingin ngeina khat bek om ding hi," a ci hi.\nTua bangin Israel mite khempeuh gamta uh a, Topa in Moses leh Aaron a thupiak bangin amaute in hih uh hi.\nTua ni teekteekin Topa in Israel mite a honpi-un Egypt gam panin a paikhiatpih hi.\nTedim Lai Siangtho / Laibu: Paikhiatna 12


url: =Lungsim a pholak gamtat zia pawlkhat :: ZOMI DAILY\nposted on 15 December 2017 at 12:40 am UTC+9:30 Lomkholna: JobCinpi, News\nMihingte lungsim theihtel zawh nadingin mihingte gamtatna et lelna bek tawh a lungsim uh kithei zo ding a hiam? Mihingte lungsim pen puatham kineihna tawh khentel theih- in om ding ahiam, a ci nuam om kha ding hi hang. Hi hi, mihing lungsim pen puatham gamtatna tawh kitheitel zo lo hi. Ahi zongin puatham gamtatna ahi hangin kineih theih ahi lo mihing gamtat pawlkhat om a, tua gamtatna-te pen a thupi lo le a gentak lo tawh kibang ahi manin kineih dingin zong cih tham lo cih ding hi phial hi.\nMihing khat a nuntak sung, a nisim gamtat zia kineih paisuak zo ding cih pen piang thei lo a, zongh om zo ngei lo ding hi. An nek tuidawn ciang ahi a, sep le bawlna khatpeuh ah ahi zongin kineihna tawh gamtat ding pen haksa mahmah a, tua banga kineihna tawh gamtatna pen sawt kimang lo hi, cih zong i theihsa mah ahi hi. Tua hi a, i gamtat zia pawlkhat in i lungsim sungtawng thu a gankhia pawlkhat na om ahi manin, midangte gamtatna ahi a ei le ei mahmah zong a bangci mi i hiam cih theih nadingin in a nuaiah en suk ding hi hang.\n1. Khut kilen a kimaituah hun\nMidang khatpeuh tawh maitang kituah-in a om mi khat in a langa-te maitang en loin mundang khatpeuh a etet leh tua mi nu/pa pen amah le a mah a lungsim a kihanthawn zo lo mi khat ahi hi. Hangsan loin tawsawn ding kisam hi, cihna ahi hi. Siate tawh ahi a, naseppih-te le lawmle gualte tawh khut a kilet uh ciangin kho taka a len mi in kimuanna a nei mi hi a, dam mawh lo buang khutzaw a bangte pen lungsim a thanem mi hi uh a, kimuanna lungsim nei lo uh hi. Thu le la khatpeuh ah zong thu haksa sangin olsam tak a ngah ding le sep ding bek ngaihsin-in gel uh hi. Gitlohna lungsim tawh hi loin, midangte tawh a kiho uh ciangin midangte mitang mah a en gige te pen lawm le gual hau uh a, pawlnuam thei uh hi. Thusim hau loin a lungsim sunga om bangbang genkhia thei uh hi.\n2. Zianei / Ziakai den\nNasep tawh kisai ahi a, thu khat peuh hangin, midang khatpeuh tawh kimu dingin na kiciam nak a leh zia nei loin, ziakai ngei kei in. Kiciam huna a tung lo mi pen a ngakte lungsim sungah a guallel suak pah uh a, pimuhna om nawn lo hi. Ziakaina khatpeuh a neih ciangin a hang a gen dente pen a tamzaw a ziakaidente mah hi thei uh a, hekvek tak a hun a thupisakte in ama ziakaina hangin thu ziaubek lel uh hi. Bang hang hiam cih leh hun thupisak ahi manin, paulap piaknadingin a hun zang nuam lo uh hi.\n3. Khutcin pet, sam hek\nNaupang ahi a, a khangcingsate ahi zongin khutcin a petpet pawl khat om uh hi. Pawlkhatte leuleu a sam uh a khutmekawk tungah vian-in peipei thei uh a, pawlkhatte ahi leh a sam uh a koih ciang bek tawh a om zong om uh hi. Tua bang mite pen thu le la khatpeuh ah olnotak a lungkiat ding a sawm lote hi-in a lungkhauh mi ahi uh hi, ci uh hi.\n4. A mithah zia\nTui ahi a dawntheih khatpeuh ahi zongin tute i dawn ciangin i mithek kibang lo hi. A dawnna hai sunga en te ahi leh a mah le a mah a kien cik mi khat hi uh a, kidawmtaka a gamta mi ahi uh hi. Ngaihsutna tawh gamta uh a, thungaihsut nuamsa uh hi. A dawn nading a haingong a en-te ahi leh kim le pamte gamtatzia encik nuam uh a, midangte deih zui uh hi. Lungsim sianglimtak-in om uh a, lungkham luat nei khol lo uh hi. ( Lungkham pakpak lo ) Mitsisa in a dawnte ahi leh lungkham luatna a neih keileh lungkham nei loin lungnuam mahmah cihna hi, ci uh hi.\n5. Lai bangci gelh\nLai a gelh ciangin laikung kholet uh a, neng kawmpiansa-in lai a gelhte pen a lungsim khauh-in amah le amah kimuanna lungsim nei uh hi. Laimal a gol pian a leh midang a lungkimsak dente hi thei uh a, laimal a neu luat a leh thusim hai uh hi. ( A lungkim lohna zong a gen ngam pak lote ) Laimalte taklam ah a puksak a leh pawlnuam uh a, gualnopna lunggulh uh hi. Tua bang hi loin veilam ah a puksak a leh ama ading bek kikhual cihna ahi hi. Puknamel a nei lote pen midangte thu tawh buaina a nei nuam lote ahi uh hi. Lungdam, Job Cinpi, Zomi Laisim Nuamte\nPrevious: Malaysia, Johor pan Kuala Lumpur azuan Tourist Bus khat mei kanggawp\nNext: Niguk ni (The sixth day)\nMakaihzia Nam Nih ~ Hau Za Cin\nAlungdam huai thuumna ~ Peter Suumpi\nMihing le Lungsim


url: =Malaysia gamsung aom phalna neilo illegal te’n August 30 ni dongbek hunneilai :: ZOMI DAILY\nposted on 21 July 2018 at 10:49 am Lomkholna: Malaysia, News, Sawltak, World\nMalaysia gam ii Lahwakah “Immigration Department” te’n hongtungding August 31 ni akipan Malaysia gampen omtheih nading, naseptheih nading Permit aneilo “illegal immigrants” kici gamdangmi khempeuh ka siansuahding uhhi ci’n kamciam pia cih Bernama pan kiza hi. (The Immigration Department has pledged to free the country from illegal immigrants beginning Aug 31.)\nMalaysia Immigration Department ah alianpenpa ahi Director-general Datuk Seri Mustafar Ali in agenkhiatna ah tuani (August 31) akipan gamdangmi te siansuah nadingin Operasi kinaksep mahmahding hi ci’n genkhia hi.\nTuabangin mat athuakding te lakah phalna neilo, Permit neilo in na asem “illegal foreign workers” gamdangmi nasemte bekthamlo, tuate nasemding in acial, akaikhawm Employer (Boss) tezong kimanding cihi.\nTulaitak Malaysia gamsung ah phalna neilo in aomte pen hongki patkhiatna “Country of Origin” ah aciahkiktheih nadingin ki vaihawmsak hi. Tuapen 3+1 Programme ahih keileh Voluntary Surrender Programme kici hi.\nHih 3+1 Programme pen phalna neilo gamdangmi nasemte amauthu tawh Immigration kumpizum ah ki ap “Surrender” in, hongki patkhiatna gamah aciah kiktheih nadingin Embassy tungtawn cihbangin aki vaihawmsak ahihi.\nTuabangin gamdangmi te hongki patkhiatna gamah ciahkik theihna 3+1 Programme pen August 30 ni dongbek ki honglaiding ahih manin, phalna neilo gamdangmi nasem te’n ahun tawmcik neilai uhhi ci’n Immigration Director-general in zanni Friday (July 20) ni in Reporters te tungah genkhia hi. Kuantan, Jalan Gambang aom inn kilamna Construction Site munnih ah Operasi akibawl khitciangin Press Conference ah Reporters tetung agenkhiat ahihi.\nMalaysia gamsung ah Immigration Department te makaihna tawh abeisa July 01 ni akipan “Op Mega” kici Operasi nasiatak in abawl ngekngek uh ahihi. Op Mega cih thulu tawh July 01 ni akipan khakhatzong cingnailo in Malaysia gambup ah gamdangmi “illegal immigrants” akiman pen mi 3000 val phakhinta cihzong kiza hi. Sawltak #zomidaily\nPrevious: Malaysia aom Zomi te huhna kisamlua uh\nNext: ZAM Thupuak :: 22 Jul 18 (UNHCR vaisai tuamtuam tawh ki muhkhopna)


url: =PASIAN NASEPNA AH LAWM HOIH – Tears Gospel Ministry\nPASIAN NASEPNA AH LAWM HOIH\n2012-08-31 September 22, 2016\nHih lawm Sian Lian pen Tedim Lawibual pan hi a, a innkuan un Pasian a it mahmah uh hi. 1996 kum Tedim Lawibual crusade panin limtakin ka kithuah kha uh hi. Tua Crusade a bei khempeuh amau innkuan in a sik uh ahi hi. Tua hun lai-in Mawtaw nei nai loin mi a hawlsak bek hi lai hi. Pasian adingin a neihsate a zang ngam pa pen Pasian mangngilh lo ahih manin tua zawh a sawt loin Dyna mawtaw hoih mahmah khat pia hi. Tua mawtaw tawh sum thalawh nai loin Kanpalet ah Crusade leh Campaign bawl nadingin hong zangsak phot hi. Amah mah in mawtaw hawlin gim lua ing, ci ngei peuhmah lo hi. Kanpalet ka tun uh ciangin “Sia Khup aw, nang a fund zon tawh a vaihawm tawh a thugen tawh na thuah pen gim hong sa lua ing, mawtaw saap ding bel ngaihsun vet kei in la, ken Ks.50,000 hong pia ning” ci in aman sum hong leh piak zaw hi. Ama mawtaw tawh Kanpalet vial nih kipai khin ta hi.\nTua bek tham loin Zogam sungah Crusade bawl nading a om ciangin Khitui Gospel Teamte amau inn ah zin kitung den hi. Tu in kum sawm val ta a, nek leh dawn man hong la ngei lo uh hi. Zogam sung Crusade leh Campaign bawl nading a om ciangin ama mawtaw tawh hong kha den a, mawtaw saap hong la nuam ngei lo hi. Khatvei ka nupa un mawtaw saap kipiak sawm teitei uh leh hong heh a, “Hih Pasian’ na pen no innkuan bek sep ding sa na hi uh hiam?” hong ci ahih manin ka pau ngam nawn kei uh hi. Hih bang ngaihsutna hoih a neih manin zong Pasian in thupha pia hi ding hi, cih ka tel semsem hi. Zogam khanlawh nadingin mawtaw tawh ma hong panpih mahmah ka lawm hoihte lakah amau innkuan zong khat ahi uh hi. Tu laitak bang Zogam khanlawh nadingin amau innkuan a pangpi pen uh hi ta uh hi.\n«KHITUI GOSPEL SERIES II KIBAWL TA\nPASIAN A IT ALUIH TE INNKUAN TUNGAH LUNGDAMNA»


url: =Tua ciangin Pasian kha in biakinn nisuahna lam kongpi-ah hong paipih hi. Tua kongpi gei-ah mihing sawmnih leh nga na om a, tuate lakah minam makai ahi nihte, Azzur tapa Jaazaniah leh Benaiah tapa Pelatiah-te zong na kihel uh hi.\nPasian in kei kiangah, "Mihing ahi Ezekiel aw, hih mite pen khuapi sungah thu hoihlo a gen migilote ahi uh hi.\nAmaute in, Inn lam ding hun nailo hi. Hih khuapi pen an huanna beel tawh kibang hi. Eite pen beel sunga kihuan sa tawh i kibang hi, ci uh hi.\nTua ahih ciangin Ezekiel aw, hih mite tungah thukhenna thu gen in," a hong ci hi.\nKa sungah Topa kha hong lutin mite tungah hih bangin thugen dingin hong sawl hi: "Israel mite aw, na thugente uh leh na ngaihsutnate khempeuh uh ka thei hi.\nHih khuasungah mi tampi tak that na hih manun kongzing khempeuhah si luanghawm kidim hi.\n"Tua ahih ciangin Topa Pasian ahi keimah in note kiangah kong gen thu in: Hih khuapi, an huanna beel tawh kibang hi, na cih uh man hi. Beel sunga om sa pen na thahsa uh misi luanghawmte ahi hi. Ahi zongin note ahih leh khuapi sung panin kong lawnkhia ding hi.\nNote in namsau na kihta uh hi. Ahi zongin namsau tawh note a hong sat ding mi kong paisak ding hi.\nKhuapi sung panin note hong lakhia-in gamdang mite khutsungah kong pia ding hi. Note a si dingin thu kong khen khin hi.\nNa gamsung uhah galin na si ding uh hi. Tua ciangin Topa ka hih lamtak mi khempeuh in hong thei ding uh hi.\nNote, beel sunga a om sa bang na hi kei uh hi. Hih khuapi in note hong hulo ding hi. Israel gamsung na omna peuhpeuh uhah gim kong pia ding hi.\nNote kiima om minam dangte ngeinate zui-in na om laitakun kei pen Topa ka hihna thu, na palsat uh thukhamte keima thukham ahihna, leh na zuihloh uh thupiaknate keima thupiak ahihna na thei ding uh hi, ci-in gen in," a hong ci hi.\nTua bangin thu genin ka om laitakin Benaiah tapa Pelatiah hong dinsih hi. Kei zong leilakah boksukin ka kiko a, "Topa Pasian aw, Israel gamsungah a omlai mi khempeuh thah khit sawm na hi hiam?" ka ci hi.\n"Mihing ahi Ezekiel aw, Jerusalem khuasunga teng mite in nang leh salin a om na mipihte thu gen uh a, Salin a om mite pen Topa tawh kigamla om lua khinta uh hi. Amah in eima luah dingin hih gam hong pia khinta hi, ci uh hi.\nTua ahih ciangin na salpihte kiangah hih bangin keima thugente va gensawn in: A gamlapi gamah a teng dingin puakhia-in, gamdangah a thehthangpa pen keimah ka hi hi. Ahi zongin amaute omna gamdangah tawlkhat sung bek kei a hong bia dingin ka omsak hi.\n"Tua ahih manin Topa ahi keimah in amaute kiangah ka gen thu va gen in. Amaute ka thehthangna gam panin khawmkikin, amaute tungah Israel gam ka piakik ding hi.\nAmaute hong ciahkik ciangin a nin nate khempeuh leh a muhdahhuai milimte khempeuh a nilkhia ding uh ahi hi.\nAmaute tungah lungsim thak leh ngaihsutna thak ka pia ding hi. Amaute suang lungtang paihkhiat sakin mihing lungtang ka guan ding hi.\nTua ciangin amaute in ka thukhamte zui-in ka thupiak khempeuh citakin mang ding uh hi. Amaute pen keima mi hi-in, kei pen amaute Pasian ka hi ding hi.\nAhi zongin a nin a muhdahhuai milim a bia nuamte ahih leh gim ka pia ding hi. Amau gamtatna tawh a kizui-in gim ka pia ding hi, Topa Pasian ahi keimah in hih thu ka hong gen hi," a hong ci hi.\nTua ciangin a leeng dingin kherub-te in a kha uh zal a, a leengpeite in zong a zui hi. Israel-te Pasian minthanna vang amaute tung sanah a om hi.\nTua ciangin Topa minthanna vang zong khuapi sung panin paikhia-in khuapi nisuahna lamah a om mualtungah a om hi.\nTua ciangin ka maang sung mahin Pasian kha in hong leenpihin Babylon gamah salin a omte kiang hong tunpih hi. Tua ciangin ka maangmuhna hong beita a,\nTopa in kei hong muhsaksa thute khempeuh, salin a om mite kiangah ka gen hi.


url: =Japan ah 5.6 Magnitude thahatna tawh zin lingkik leuleu ~ ZD :: ZOMI DAILY\nposted on 24 November 2016 at 9:08 am Lomkholna: Japan, News, Sawltak, World\nNortheast Japan ah Thursday (November 24) ni in 5.6 Magnitude thahatna tawh zin lingkik leuleu cih US Geological Survey te’n genkhia uhhi. Abeisa ninih hunlai inzong Japan gamsung Fukushima Nuclear Power Plant gei ah zin nasiatak in alingkhinlian hi a, Tsunami Alert zong omman hi.\nTuni Thursday ni zinling pen zingsang 6:23am hun in aling hi a, zandiak in zinlingzah in khauhlo, innsia losia cihzong omsamlo cih AFP pan kiza hi. Zinlinna munpen Tokyo khuapi panin Kilometer 210 agamlatna mun aom Fukushima Prefecture sungah ahihi.\nGeological mipil te genna ah Japan gampen Tectonic Plates 4 akituahna ah omkha ahih manin, kumsim in zin alingden hi ci uhhi. 2011 kum inzong Japan gam ii Northeast Coast ah zin nasiatak in linggawp ngei hi. Tsunami zong piangsak a, mi 18,000 bangin sihlawh, manlawh hi. Tuaban ah Fukushima Nuclear Plant aom Reactors 3 tezong siacipsak hi.\nTukumsung April kha inzong Southern Japan, Kumamoto Prefecture ah zinling khauhmahmah nihveitak in nawk ahih manin, mi 50 val in sihlawh hi. ZD Sawltak #zomidaily\nPrevious: Paikhiatna 26:14b “…and a covering above of badger skin” ~ Dim Lun Zam\nNext: Ui bawlsiatgawp zong thong kiattheihna, sum liau theihna ahihi ~ ZD


url: =Europe gam sungah Khuadam khauhpai semsem - TUNGZANG NEWS\nEurope gam sungah Khuadam khauhpai semsem\nRussia gam ukna sung a om Ukraine gam pan Europe gam sung Italy gam leh adang mun tengah khuadam luatna hangin mi 164 si cih kiza hi. Europe gam nisuah nalam te ah,mun khat leh khat kizopna leh kikawmna te kitatsat gawp in,atul aa sim mitampitak te nung leh ma zuan theilo in,khawlcip uh cih thu zong ahi hi. Khuahun avotluatna leh tuite khalgawp ahihna hang mi tampitak asih ding uh patauthuai mahmah ahihman in,Ukraine gam sung butnading aa kibawl(Shelter)munphualte azotna lampi tung ah,mi63 sipah in,pawlkhat te zato lum uh ci hi.\nPoland gamah khualum nakpi kiasuk ahihman in nung nipikal sung khuadam luatna hangin ,mi 29 si leuleu hi. Tua banah London khuahun lam saite genna ah Europe gam mun khempeuh ah khualumna kiasuk suak lai ding tham loin ,England gam mun tampi ah nasiatak vuk kia lai dingin gen uh hi. Inn nei lo mite aa ding in lauhuai mahmah ding dinmun in gen hi. A votna aniam pen Degree dongah kiasuk suk lai ding ahih manin International Red Cross' te leh Half Moon Red Cross te in khualum dalzawhna ding annek tuidawn, zanpuan, puansilh cihte akipan huhna puak uh hi. Tua khuadamna tawh kisai dongtuakte huhna dingin Red Cross te in sumtang Euro100,0 00 leitawi sak ding in gen uh hi.\nTua banah Romania gam ah zong khua votluatna hang mi 22 si in mun pawlkhat ah sangte zong kikhak hi. Italy gam laizang leh leilu lam mun pawlkhat te ah vuk tam luatna hangin meileng pai thei nawn lo ahih manin khualzin mi tampitak te,meileng tungah manawt theihlo in khawlcip uh ci hi. French gam Paris khuapi zongah galkapte'n inn neilo mite om theihna ding mun 600 val bawlsak uh ci hi. Tukum pen kumdang sangin khuahun kikhelna nasia zaw ahih manin, Europe gam sung leh Russia gamah mi tampi in sihlawh uh ahi hi.\nTranslated:Pa Kham Khan Suan(Tongsan Translator)


url: =Bang hun in Topa Jesu hong suak hiam? - Zomi Adventist Innkuan\nToday January 15, 2022\nBang hun in Topa Jesu hong suak hiam?\nBanghun in Topa Jesu hong suak hiam?\nBang hun in Topa Jesu hong suak hiam? Ih bawl ngeina ahi December 25 ni aa hong suak himah ding hiam?\nHih thu tawh kisai in mi tampi te in ih tel ding kisam hi. Topa Jesu hong suah kum, hong suahni cih tawh kisai in akician in a-omlohna hang hitaleh, updan sandan kibat lohna tuamtuam tampi tuni dong in ihmu thei ding hi.\nLeitung mun tuamtuam aa om Christian atam zaw in Christmas pen December 25 ni in kibawl hi. Ahizong in nisuahna lam Pawlpi te in Topa Jesu ii suahni pen January 6 ni in abawl zong om hi. Hibang aa akibatlohna ahang bang ahi hiam? Topa Jesu ii suahni taktak pen bang ni tawh kituak mah hiam? Athu in ih thei nuam tek hi. Hi mah leh Christmas pawi hong kibawlna ahang ii zungpi tawm bang ih thei kim tek sa ahi hi.\nAD kum zalom 4 hun akipan Christian te in Christmas pawi kibawl hi. AD 389 kum in Valentinianus ii hawm khiat hun-awng ciaptehna lai hawm sazian sung ah nipi te leh Easter nite bek kigelh hi. Tua hun lai in Christmas kibawl nailo cihna ahi hi. Christian te in Christmas pawi ih bawl theih nading un hunlekaal tampi bei hi cih ummawh hetlo in ih mu thei ding hi. Hih bang ahihna pen ahang thu nih na om hi.\nAtung lam in Pawlpi in Topa Jesu ii gimthuakna, sihna le hong thawhkikna zah in Topa Jesu ii suahni pen thupit bawl lo hi. Topa Jesu ii gimthuakna, sihna le hong thawhkikna te thupit bawl zaw in nungzuipi te tung pan kam vaikhak thu bulpi in na kinei suksuk zaw uh hicih pen kilang mahmah hi.\nA kigelh masa pen thuciam thak Laisiangtho in zong hih thu hong lak hi. Akigelh masa penpen ahi Lungdamna Laisiangho ahi Mark gelhna sung ah Topa Jesu akituiphumna le tuiphum pa John ii thuhilhna cih te tawh kipan hi. Tua hi in Topa Jesu ii neulai thu le asuahna thu te kigelh lo hi. Anung lam ciang in akician in Matthew le Luke te in Topa Jesu suahna hong gelh uh hi. Tua hong suahzia pen akigelhna akhan lian gawm li sung bek ah kigelh hi. Behlap ding hileng, tua akhanlian te sung ah zong tampi tak kibat lohna om lai hi. Hi bang aa akibat lohna ahang bulpi pen Laisiangtho gelh te ii agennop thubulpi uh akibat loh man ahi hi. Christmas pawi ih bawlna athu bulpi in tua laisiangtho bu nih sung aa kigelh Topa Jesu ii neulai thute hang ahi hi.\nSee also I TALENT ZATSIAM NI!\nMisiangtho Paul ii laikhakna te sung ah zong Topa Jesu suahna thu kigelh lo hi. Hih bang in zekai takin Topa Jesu suah pawi ih bawlna ahang khat in tuahun lai in Pawlpi in suksai takin bawlsiatna athuak hang hi zong kici thei hi. Rome empire sungah amau ii ni pasian pawi ni (Sol Invictus) pen equator le ni akigam lat pen hun ahi phalbi hun sung in bawl uh hi. Tua pawi ni pen December 25 ni tawh kituak hi. Tua pawi ni pen Christmas ni in aki-khekziau dan in mi tampi in ki ngaihsun hi. Tua ni in deidan neilo tung sun ni ahi Topa jesu ii suahni pawi bawl leng kilawm pen ding hi. Tua bang ahang tuamtuam te hang in Pawlpi in kum zalom masa lam in gam khat ii ngeina le thuciin te tawh kizui in Christian zia tawh akituak theithei ding in ahanciamna hang zong hikha ding hi. Tu hun in zong tua bang mah in “amun tawh kizui in” in kisapna tampi a om lam ih phawk ding kisam hi.\nDecember 25 ni pen Christmas ni in akoi ci bang in ki kipsak hiam cih zong sandan akibang lo thu tampi om lai hi. Tangthu kan khat ahi Usener in ama genna ah atung in AD 352 -354 kum sung in Pope Liberius in Christmas ni ding in December 25 ni in akipsak ma in January 6 ni in Christmas pawi kibawl hi ci hi. Tua kum mah in Pope in January 6 ni pen “Mipil thum te pawi”(Epiphany) ni in ciamteh hi. Hih bang aa ahong ciahtehna pen Rome khuapi pan in nisuahna lam gam te ah damdam in hong kizel ahi hi ci hi. Adang tangthu kan khat ahi Duchesne in atung in nitumna lam Pawlpi in December 25 ni in hitaleh nisuahna lam Pawlpi in January 6 ni te in Christmas pawi bawl tek uh hi ci in gen hi. Hong sawt ciang in nisuahna lam Pawlpi in nitumna lam Pawlpi ii zat Christmas ni damdam in hong zang ahi hi.\nHih akibang lo thu nih pen za ah za sang zolo in za ah za ih nial ding zong hong hipah tuanlo hi. Bangbang hitaleh Topa Jesu ii suah ni tawh kisai in Pawlpi mi masa te sanzia na kibanglo hi cih kimu thei hi.\nSee also “Adventus” le “Sweet December”\nLk 2:8 sung ah “tua hun laitak in gamlak ah a tuuhonte agiahpih tuucing pawl khat a om uh hi” kici hi. Palestine gam ah tuu kicin hun pen February le March kha hun te ahi hi. Mi pawl khat te in tua hun Topa Jesu hong suak hi ding hi ci uh hi. March 25 ni in Christmas pawi abawl Christian pawl khat zong om veve hi.\nTopa Jesu hong suah kum\nThangthu kansiam te muhna te le Laisiangtho ii lamlah na tawh Topa Jesu ii suah kum akituat thei ding dan ahi hi. Laisiangtho hilh sia te in bel Herod kumpi uksung in Topa Jesu hong suak hi ci uh hi. Herod uk hun sung pen BC 37 – 4 hun dong sawt hi. Tua Herod ii bawlsiat ding alau man in Joseph le Maria te Egypt gam ah tai uh hi (Mt 2:1,2: 15 – 19, Lk 1:5). Herod pen BC 4, April (1) ni in si hi ci in tangthu siam Josephus in gen hi. Luke in ama gelh lungdamna Laisiangtho sung ah Augustus Caesar in ama thuneihna tawh agam sung ah milip simna aneih hun laitak in Topa Jesu suak hi ci hi. (Lk 2:1-2). Augustus Caesar in BC 30 – 14 sung teng gam-uk hi. Adang Laisiangtho mun khat ah amasa gamsung milip simna pen Quirinius in Syria gam a uk hun laitak hi ci in kigelh hi. (Lk 2:2). Bangbang hitaleh Ouirinius in milip simna nihvei bawl hi cihna hong kilang hi. Lungdamna Laisiangtho agelh Luke in BC 7 – 6 kikal aa akibawl milip simna siksan in agelh ahi hi. Hih thute hang in Topa Jesu pen BC 7- 6 kikal in hong suak hi cih kician tak in kimu thei hi.\nTopa Jesu hong suah pen BC le AD kikhen hun lian hilo hi. AD kum zalom 6 sung in Laisiangtho siam mipil Dionysius Exiguus in AD le BC kikhenna tangthu hong tuat pan ahi hi. Topa Jesu hong suah ni tawh kisai in atuamtuam kibat kim lohna hang pen hih Laisiangtho siam mipil pa ii tuat khialhna hang ahi hi. A taktak in kum 6, 7 bang manlang zaw in AD kum akituat ding ahi hi. Tiberius Caesar uk zawh kum 15 hun in Topa Jesu pen kum 30 pha khin hi cih pen Luke in gelh hi (Lk 3:1-23).\nDionysius Exiguus in hih Topa Jesu kum 30 pen bulphuh in AD atuat kik ahi hi. Mi khat peuh in kum 30 aphak ciang bek in Pasian na sem ding in kilawm pan hi (Gam 4:3, Eze 1:1). Hih ngeina tawh ki zawitawn in Topa Jesu pen kum 30 kim phata hi akici hizaw ding hi. Ahizong in Luke in Topa Jesu pen kum 30 lian hi cih gelh lo in kum 30 kim cih bek in gelh hi. Tiberius Caesar ii uk hun pen AD 24 hun ahi hi. Ama ii ukzawh kum 15 hun in Topa Jesu pen kum 30 val khinta ding hi.\nSee also When a Woman Made Jesus the Christ\nTopa Jesu bang hun lian in hong suak hiam cih pen ih thei cian kei hi. Tua theih cian ding zong pen ih upna aading akisam theih loh aphamawh thu zong hi khollo hi. Ni pasian ii pawi ni ahi December 25 ni in Topa Jesu ii suahpawi Christmas ih bawl pen akilawm pen hicih lunghiang ding hihetlo hi. Bang hang hiam cih leh Christ ih cih leitung khuavak ii pawi ni ahihman ahi hi. John in Topa Jesu mihing suakna honglak pen khuavak tawh na genteh hi. Topa Jesu mahmah in amau te kiang ah “Kei pen leitug khuavak ka hihi. Kei hong zui te in khuavak nuntakna nei ding uh aa, khuamial gamtatna nei lo ding uh hi” (Jn 8:12) ci in gen hi. Tua ban ah misiangtho Paul in “…sun khuavak sung aa om mite bang in akilawm in gamta ni…” (Rom 13:13) ci in na gen hi.\nChristmas pawi ni in ih lungngaih ding thu in mong neilo Pasian hong itna thu ahi hi. Pasian mihing suahna hong lakna pen hua nidang lai hun bek hilo in tuhun nisim nisim in ih nuntakna sung ah Topa in mihing suahna hong la kikkik ahi hi. Tua hileh Christmas pawi ihbawlna in khiatna hong nei pan ding hi. Tua hangin Topa Jesu in ama suahni akician in hong theisak lo zong hikha thei ding hi.\n“Bethlehem ah Topa Jesu tulvei then vei asuak phial zong in eite sung ah hong suak kei leh aMa ii hong suahna pen ei aading in khiatna om tuanlo hi.” – Alexander Pope.\nDr. Paul Kariamadam ii gelh “When Was Christ Born” pen zolai in kong let kik hi.\nLailet: Peter Suumpi\nAdventist Tomorrow #13: Red-Hot-Sober.\nDiscover Bible Guides - Languages\nShema Israel #1\nNi khat sangin adang khat Thupi zaw hiam?\nPrev post ZSS 9: Sittelna, Gimna leh Sazian\nNext post Khamuanna Taktak


url: =Puteek mawtawhawl khatin Brake sikding, Accelerator sikkhial in Store sung lutsuak :: ZOMI DAILY\nposted on 13 September 2017 at 4:56 pm Lomkholna: Malaysia, News, Sawltak, World\nMalaysia, Johor Baru khuasung ah kumtamkhin puteek khatin mawtaw ahawl laitak Brake asiksawm himahleh Accelerator sikkhialkha ahih manin, Store saisung khatah lutsuak seisai cih theStar pan kiza hi.\nOfficer Incharge khat ahi Johor Baru North OCPD Asst Comm Mohd Taib Ahmad in agenna ah zanni Tuesday nitaklam 5:30pm hunpawl in Bandar Baru Uda sungah thupiang cihi.\nBandar Baru Uda, Jalan Padi Ria aom mawtaw datsi thunna Petrol Station ah puteek kum 71 aphakhin Senior Citizen khatin datsi thunsak in paihi. Petrol Station panin amawtaw Perodua Kenari tawh apaikhiat laitak atuahsia ahihi.\nPetrol Station panin apaikhiat ciangin hoihtak lenkip theilo, Lost Control banah mawtaw akhawl sakding in Brake asiksawm laitak in ahatsakna Accelerator sikkha sawnsawn hi.\nTuaciangin Petrol Station sungah Motorycle datsi thunin aomkhat phukha masa in, tuatawh khawlzolo a, Store saisung ah lutsuakin, vankoihna Display Counter Shelf aphutkhak ciangin khawlcip theipan cihi.\nOfficer Incharge in agenna ah Store sungah asia tampi omin, mawtaw zong siatna om himahleh mihing kuamah aliam omlo cihi. Hihvai tawh kisai in “dangerous and reckless driving” tawh thu kibawlding cih kiza hi. Sawltak #zomidaily\nPrevious: Kawlgam buhtangvai kipawlkhopna “Myanmar Rice Federation” te ii website ki suksiatsak\nNext: Al Qaeda te’n Rohingya vai hangin Myanmar gawtbawlsawm


url: =Ngeina kideep mangna ~ Tual Khan Suan :: ZOMI DAILY\nNgeina kideep mangna ~ Tual Khan Suan\nposted on 15 November 2016 at 11:16 am UTC+9:30 Lomkholna: Article, Politics, Tualkhansuan\n“Nu, ka pa’n, kei lai hong hilh theihna dingin phalna lai ( certificate) neilo hi” naupangno kum (7) pawl khatin a nu kiangah a gen;\n“Hei, Zo Taang (a min man hilo), TV hong dih ve” naupangno kum (4) kim khatin a pa lawmpa tungah a gen;\nHih a tunga thu nihte pen USA gamsunga om Zomite innkuan sungah thu piang a hihi. Khantohna i ci diam, a hih kei leh khang kilamdang hang a thupiang hi ci’n i sang pah diam? Tua a hih kei leh Zomi te ngeina dan hilo a hih teh ci’n mawhsakna thu i gen pah diam? A hih kei leh suahtakna i ci zaw diam?\nZogam a om Zomite innkuan sung leh khua sunga om naupangte kampau mukpau dan leh gamtat khuahek zia pen tulai tak a gamdang a om Zomite innkuan sunga thu piangte tawh a vom leh a kang bangin kilam dang khinzo ta hi. Zogam a om naupangnote in innsungah nu leh pa thu a mang nop kei leh sanginn ah siate tungah kiheek thei hi. Gamdang a om naupangno te in innsung a nu leh pa te’n itna tawh thu hilh leh sang inn ah sangsiate tungah heek uh hi. Gamdang a om Zomi te in a mau gilsunga piang tano te tungah itna leh deihsakna tawh thu hilhna pen khialhna bang phial mawk hi.Tua a hih manin tano te in nu leh pa zahtak ding zah in zahtak zo nawnlo uh hi. Nu leh pa pen i leitung pasian hi a, zahtak ding kilawm hi.\nZogam a om Zomite innsung a om tano te in sang inn pan a hong ciah uh ciangin sanginn a kiman zolo innlai ( homework) te inn ah nu leh pa tawh kihilh uh hi. Gamdang a om Zomite innsunga om tano te in innsungah nu leh pa lai hilh dingin kithawi leh a mau ( tanote) lai hilh theihna ding phalna lai ( certificate) na nei hiam ci uh hi. Zogam a om sang naupangte in sanginn sungah kizolo teng inn ah nu leh pa te’n hilh kik uh a hih manin nu leh pa pen pilna zong a pia sia khat mah in nei uh a hih manin zahtakna nei tuam lai uh hi.\nZomi te ngeina sungah “ ei sanga u zaw mite u ki ci a, Pa gualte Pa ki ci a, nu gual te nu..cih bangin ngeina ah min lawhna kilawm leh hoih mahmah kinei hi. “Ei sanga u zaw te zahtak ding leh ei sanga nau zaw te it bawl ding” cih pen Zomi te innkuan sungah nu leh pa te’n a tate tunguah thuhilhna hoih khat a kinei a hihi. Gamdang a om Zomi te innkuan sunga om naupangno te’n u zaw, nau zaw a kipan Pa gual, Nu gual cih dongah khenlo in a min mah tawh sam giapgiap uh hi. Ki-itna leh kizahtakna kilatna bei mang hi.\nNaupangte bek hilo in, a khangcing khinsa Zomi tampi in zong Zo ngeina sangin midang te a i zui zaw hi. Minam dangte lak a i om a minam dangte tawh i kithuah ciangin bel kilawm mawh kei mah. A hih hangin minam dang tawh ki om zongin Zo ngeina hoih pawlkhat kizang thei lua veve hi. Minam dangte a vazat pih ding hanciam zong hoih lua hi. Ei a, a hoih te a mau i theihsak ding hoih zaw san lai hi. Minam dangte a, a hoih teng zong zat theih ding hanciam huai a, ei a zong i nelhsiah loh ding hanciam huai veve hi.\nMinam dangte a ding khualsak luatna hangin mi pawlkhat in min malgawm ( spelling) nangawn i kheel hi. ( Min leh puam, min gelhzia a gen ka hi kei hi). Gentehna in: “ Cin” pen minam dangte’ hong sap teh “ Sin” ci uh a hih manin, “Cin” ci a hong sap theihna ding un, “ Chin” cih peuhin i gelh hi. Tua bangin “ Pau” zong “ Pao” peuh ci in, “ Sappi” pen “ Sappy” peuh tawh lai malgawm i khel manin a khiatna ( meaning) bei hi.\nGamdang a om i hih manin thu leh la khatpeuh ah Zo ngeina va cih tentan zong kilawm nawn kei, khanglui vai lua ci’n kampau pawlkhat ki za thei zel hi. Hi mah hi. A thu leh a mun zui a vaihawm theih a hoih lua hi. A hizongin thu pawlkhat pen Zo ngeina mah tawh vaihawm leng kilawm leh pisuak se hi. Nuntakzia leh nekzonzia kilam dang a hih teh a paidan khat pen laih theihte laih ding kilawm mah ding hi. Beh leh phung omna mun a om lo hi mah leng, Zo ngeina tawh vai kihawm thei thu tampi om hi.\nA tawpna ah minam khat hihna dingin ngeina pen a kisam mahmah hi a, ngeina neilo minam pen minam picing suaklo hi. Minam dang laka om i hih hangin ei Zo ngeina kikem thei veve hi.\nPrevious: Singapore ah Myanmar Maid khat innteekpa’n buan ahih manin kum 13 thongkia ~ ZD\nNext: Trump acin khitnung Hate Crimes 200 piangta hi ci ~ Thang Khan Lian\nSiamsinte lungngaih ding thu


url: =Upna leh Ngeina (Faith and Culture) ~ Rev. Fr. Damian Dal :: ZOMI DAILY\nposted on 6 December 2014 at 12:23 pm Lomkholna: Article, Biakna, DamianDal\nKithu pua in pumkhat suaka, Vannunna Leinunna suaksak in, Leinunna ah Vannunna hong malepsak thu in sum le paai, ngun le kham te hilo zaw in, Simlei nunna Ngeina te ah Pasian tawhkizop na ahi, Upna tawh nuntakna ahihi. Upna leh Ngeina te in akilangneih, aki keelki thu nih, lamnih, hilo in, mihing te Leitungah picingtak in nungta in, Van ah zong apicing nuntakna ih neihtheih, ih ngahtheih nading thunungta te ahihi. Lamkhat pan genleng, mihingte in, apicing taktak mi ihsuak nangin leinuntakzia leh vantung nuntakzia te hualkhawmin, Christian nuntakna akici nuntakna khat asuaksak in, Upna le Ngeina ahihi.\nUpna le Ngeina in kilangneih ngeilo in, zong kinungngat ngeilo hi. Ahizongin mihing te-in, Upna le Ngeina kikal ah lamkhak in kidingin, Upna le Ngeina te ih khenkhia a, lampi nih ih suaksak thei hi. Tua thu hangin, tu hunciangin, Upna totding lampi ihtuam koiha, Ngeina pai na’ng lampi ihsial tawm thei hi. Hithu te hangin, Upna le Ngeina atuamtuak in ih koiha, atuamtuak in sangin, atuamtuak in ih zepnop manin, Upna picing neilo in, Ngeina man zong thei lo in ih omthei hi.\nUpna leh Ngeina in apualam pan a ente ading in, kithupuakna, kipumkhatna omlo bangkeek in ihngaih sunthei hi. Ahizongin Upna le Ngeina in atawntungin asungthu ah ki thuhual in, tonkhawm tawntunga, amaute in nupa te mahbangin nih hilo in, sikhat sakhat ahi zaw uhhi.\nAhizong in, mihingte in Upna ahi a, Ngeina ahi zongin, ih ut ut in zazut in, ih deihmel eideihdan in i zutman in, khat veivei Upna in Upna mel puanawnlo in, Ngeina in zong ama mel le sa puanawn lo hi. Ahoihna leh athupi’tna te mihingte in zatui tawh sel in, meltuamtuam tawh sel ahih manin, apualam bek pan a enthei mitampi tak te in Upna’ sungthu thei lo, Ngeina’ sungthu tello in, lamka lai-ah dinkhawl in, acim uhciangin pawikham uhhi.\nBanghanghiam cih leh huntawh kizui in Upna laigil vilsiam lo in, Ngeina laigil hahsiamlo ihhih manin, khatveivei Upna in ama lim le mel sunnawn lo in, Ngeina in zong ama pianzia pua nawnlo hi. Thankik in ama omna mun leh khuahun tawh kizui in amel akilaih mahbang in, mihing te in zong Upna le Ngeina melpuakzia te laih ding ih hanciam khial kha thei hi.\nUpna in Minam khat ii Ngeina sungah munnuam ngahin, mihing te nuntakna taangthubu ahi Ngeina sungah vaipuaknei khatin, mun hongngah matengin, tua Ngeina nei Minamte sungah Upna picing hongom dingpen haksa mahmah dinghi cih phawkhuai hi. Ahizongin khatveivei Ngeina hangin Upna kolkhau ihbulh thei a, Upna hangin zong Ngeina in nemniamna leh nawlkhinna, etneuna leh paampaihna thuakthei hi.\nAman thutak in, Upna in Ngeina sungah gamhluahza angahding thu ahihi. Upna in Ngeina sungah apicing nuntakna angahtheih na’ng munzongin, Ngeina in Upna hangin Pasian mai-ah hongkilamsang hi. Mihingte’ Ngeina sungah Upna in munhongla in, tua nih te in, mihingte lungtang leh nuntakna sungah nih hinawnlo in, Khat hongsuak ta uhhi.\nUpna in Pasian hoihna, avangliatna, hong itna, cih thute asangzaw leh asiangzaw in hongtheisak tawntung in, Pasian tawh asiangtho nuntakna ihneih nangin, Lampi hongsuak hi. Ngeina in ahih leh, mihingte leitungah anuntakzia, mihingte hoihzia, mihingte manphatzia, mite kizopzia, kihawh kilenzia, kivak kikomzia te atawntungin nungtasak in kemcing hi. Tua ahihman in Ngeina ihci thei hi.\nNgeina in Leitung thu leh Leitungah anungta mite nuntakzia ciapteh na “Anungta Thubu” hi in, Upna in, Leitungah anungta mihingte Pasian tawh anuntak khoptheihna dingin lam alak ‘Nuntakna Thu” ahihi. Ngeina in “Anungta Thubu” cihciangin, ahunzui in kipuahpha in, huntawh kizui in nungta a, huntawh kizui in gamtang hi cihna hi. Upna in “Nuntakna Thu” hi ih cihciang in, Upna thu in huntawh kizui in, kikhel, kilaih, cih omlo in, atawntung in tua Nuntak na Thu in Thuman leh Thutak hitawntung hi cihna hi.\nNgeina pen vangil kepbangin kikem theilo hi. Amah in ahuntawh kituak in, munzongin, hiang le teh te hong mengkhia tawntung hi. Tua thu hangin, Ngeina puan, Ngeina Laam, Ngeina van te ahuntawh kituak in, kipuah a, kizem in, kilamsang tawntung hi. Ngeina in hun khempeuhah kong akihong tawntung minam khat ii INN PI ahihi. Tua Ngeina INN PI pen eite utdandan in, hongin khakin ih hih khakciangin, Ngeina kongbiangah Upna nei mi tampi in puuklawh in, tuuklawh a, sihlawh hi. Tua ahih man in, Lazarus mah bangin Upna tawh hongzuan mite, Ngeina kongbiang ah ui te liah dingin ih koih a, ihsisakhi. Ahi zongin ei te in ihhih leh, mihaupa bangin, sabuai ah tu in, ihduhduh ihne hi.\nNgeina in mihingte Taangthu sungpan hongluangkhia, hongphulkhia, mihingte khanpih nuntakna ziate ahihi. Upna in tua Nuntakna ciktui anei Topa kiangpan hongphulkhia, mihingte tawntung nuntakna ngahnangin hongluangkhia Tui ahihi. Ngeina in Mihingte’ Taangthu sungpan hongpo khia ‘Nuntakzia” te hi in, Upna in mihingte Nuntakna apia “Nuntakna Thu” ahihi.\nHihthu hangin, Minam Ngeina, Khuangei na, Beh le Phungngeina te in Nuntakna Thu ahi upna sungah Nuntakna zia azonsiamding thupi hi. Khatveivei ciangin, Upna pen Ngeina sungah nuntakna zia ihzongsak thei hi. Tua bangthu hangin, Pawlpi le Pasian paulap in nei in, Leitungvai bek tawh hun le ni te ihbeisak theikha hi. Upna in Nuntakna Thu hina pi in, tua Nuntakna Thu genin, hawmin, hilhin, ihpiakkhiat dingsangin, Ngeina kongbiangah kongcingbang keek in dingin, Laisiangtho tawikawmin, Khua kongcing, Behkongcing, U le Nau kongcing mi tampi omthei hi.\nNuntakna Thu ahi Upna tawh ih nuntakzia ahi Ngeina te ihpuahding, ihhahding, ihzep ding hina pi in, Ngeina zangin Nuntakna Thu ihleh puahnop man in, Ngeina kibanglo, Behkibanglo, Khuaki banglo thu ummi, thuzui mite kikal ah kitelkhialhna, ki etkhialhna, ki muhkhialhna te hongpiang hi.\nNuntakna Thu ahi, Upna tawh ihgam ihlei, ihkhua ihtui puahlo in, Pasian leh Upna paulap in, Leitung nuntakzia te tawh i puahsawm zaw hi. Kaalkhat ah nisagih om in, nai 168 om hi na pi in, Sawm a khat zong ahilo, Nipi ni naikhat sung Pasian thu hilhding, Biakinn sung Pasian thu gending na ngawn hun hoih ihpia zo kei a, ahi zongin midang te tungah Sawm a Khat ih hahnget thei hi. Mite pianzia ngeina leh amaute nuntakzia te ihzahtaak manin, Thuman leh thutak ihgen kei a, tuami te deihna zui in, Laisiangtho tawh thu ihkhup lailai thei hi. Hicingbangin, Nuntakna Thu ahi Upna in Nuntaknazia ahi Ngeina (pianzia, paizia, thungaihsut zia, khuavai, beh le phungvai akipan nisim nuntakzia) pen Pasian mai-ah lamsangin siangthosak ding hina pi in, athu ihlehluan sak thei hi.\nAnunung ciangin, Consumed Diocese, Consumed Parish, Consumed Christians aki ci mite ihsuak thei hi. Consumed Diocese cih ciangin Diocese sung pan leh Diocese tungpan ngahding alamen tawntung te cihna ahihi. Diocese ah ahi a, Parish le Khua te ah ahi zongin, Pawlpi tungpan khua ading, inn kuanpih te ading, kei ading, cihbangin, ngahding bek ngaihsutna tawh akidim Christian te omna Diocese leh Parish te cihna hi. Hicibang mite sungah thuzui mite sangin, panmunnei te leh Pasian nasem akici mite 75% bang kihel tawntung thei hi cihthu phawkhuai mahmah hi.\nEite ciapteh tawntung ding thu in, Abraham upna thu ahihi. Pasian in Abram kiangah, “Na Pa inn leh, na beh naphung, na u na nau te omna gam ahi, hih gampan in pai khia in,” (Piancil 12:1) ci in, Abraham zong tuabangin honggam ta hi. Pasian sawlbangin hong paikhiat manin, Upna tawh akilam Ngeina Inn honglam in, tua Upna in amah midik pa tangsak hi. Rev. Fr. Damian Dal\nRef: Cardinal Joseph Ratzinger, “Christ, Faith, and the Challenges of Cultures”, Given in Hong Kong to the presidents of the Asian Bishops’ Conferences and the Chairmen of their Doctrinal Commissions, March 2-5, 1993.\nPrevious: Nungak Siangtho le Pasian Tuuno ~ Rev. Gin Khen Mang\nNext: Vondeih Kep Ding – 19 (Pau Khan Kap)


url: =Tulaitak Manipur Buaina Thu Tomkim\nManipur ah Meitei te leh Naga te ki buai cih tunai teng ka sim khak ciang, a thu a ki cing a thei nuam in ka kan kawi kawi hi. Kei bang a, a thu (background) tawm tawm a tel nuam e om le ci in News sung a ka sim khak teng hong hawm sawm pong hing e. Kei sang manipur (Lamka) lam a sanggam ten tampi tel zaw tham in the. A ki sam a om leh hong na puahsak/comment sak tek vo.\nManipur state sung a a huam pi in minam pi 3 om ki ci hi. Manipur (Meitei), Naga leh Kuki (Kuki + Zomi) te a hi uh hi. Manipur lam ah zong ei Zomi te pen Kuki ci leng lah hi lo. Kuki hi lo ci leng lah hi ta tak lo. Ci dan khat hi leh ki lawm sa ing. Tulai tak a Chin leh Zomi dan mah a hi tam maw ci ing. Chin state Zomi te zong Chin hi lo ci leng lah e ZCD MP pawl khat na ngawn in kawl/chin media te khiang a thu ngen na ah "ko/ei Chin" te mah zong a na ci om lai muak hi ven. "Chin lah hi lo, lah hi ve ve" cih pen tulai tak e din mun hi leh ki lawm sa ing. Manipur lam ah zong Zomi leh Kuki pen tua bang pian a hi tam ci pong in (ka up mawh hi). Lai at pa khat at dan pen hoih sa ing. Old Kuki group a ci leh Zomi hi hel. Kuki bek a hi leh ki hel lo. Tuan dan mah in Old Chin group a Zomi hi hel. Min vai bel tua zah ci phot ni.\nTua minam pi 3 te tawh Manipur Chief Minister pan politics hong ki mawl hi ki ci hi. Manipur pen tulai tak India Opposition party (Congress) khut sung ah om hi. Tulai tak India kumpi pen BJP party ten len uh hi. Manipur state kumpi leh India Centre kumpi a len party ki bang lo hi. Naga te pen India ah Nagaland cih state khat nei khin uh a, tua ban ah Manipur ah zong tam sim sim om ve ve lai uh hi. Manipur state ah district 9 om a tua sung a 5 pen mualgam hi a, 4 pen zanggam hi. Naga, Old Kuki group te pen mualgam teng ah teng a, meitei te a hi leh zanggam teng a teng uh hi. Tua sung a a ki buai pih mah mah district khat pen Senapati district a hi hi. Senapati district sung a Sadar Hill a ki ci sub-division zong ki hel a tua mun ah pen Kuki te tam pen hi. Senapati district bup pi ah a hih leh Naga tam pen hi. Kuki lam ten Sadar Hill pen district a tuam piak ding ngen den uh a, Naga ten pia nuam lo den uh hi. Tua hang mah ih Naga leh Kuki te buai na tampi piang khin hi.\nAdang khat pen Jiribam sub-division hi a, tua pen West Imphal district sung ah om a, a hi zong a leitang ki zom lo hi. Naga te tampi a teng na Tamenglong Dictrict tawh a lei tang ki zom hi. November kha pan ki pan in Naga ten Jiribam leh Sadar Hill (Kangpokpi) te district piak ding deih lo na lahna in Imphal khuapi pai na lampi (High-way) 2 khak (block) cip sak uh hi. I gensa mah bangin Manipur ah Congress party ten kumpi sem a, India a BJP in kumpi sem hi. Nagaland ah a hih leh NPF (Naga People Front) ten kumpi sem uh a, NPF leh BJP te pen alliance aki pawl a hi uh hi. Meiteite sung a zong ah BJP pen hong popular sem sem hi. 2017 ciang in ki tel na om kik ta ding hi. BJP te in Meitei te leh Naga te vote tawh Manipur state kumpi ngah ding gelna/lam et na tampi nei uh hi. Tua pen tulai tak Manipur Congress kumpi te lung hi mawh sim sim uh hi.\nTua teng hang mah in 8 Dec 2016 ni in Manipur Congress kumpi in Manipur gam sung ah Dictrict thak 7 piak ding hong tangko uh hi. Tua thu hang in Kuki te leh Meitei te lungdam mah mah a, Naga te a hih leh tangtel siktan bang in nak heh mah mah uh hi. Naga te hong ki tom uh a, India Central kumpi (BJP) in zong Manipur Congress kumpi te pen pakta het lo hi. Lamka District sung pan Pherzawl (Hmar te tam) in district tak hong ngah hi.